<div style="text-align: justify;">Kovo 22-ąją, minint Pasaulinę vandens dieną, prekybos centre „Saulės miestas“, gyventojai buvo kviečiami žaisti edukacinį žaidimą „Ką žinai apie vandentiekio vandenį?“ ir taip pasitikrinti savo žinias apie geriamojo vandens kokybę bei laimėti prizų. Renginį organizavo Šiaulių valstybinės kolegijos studentai ir UAB ,,Šiaulių vandenys“.</div>
<div style="text-align: justify;"> </div>
<div style="text-align: justify;">Žaidėjai turėjo atrinkti vandens elementus, vertingus žmogaus sveikatai, ir toksinius, kurie nepageidaujami geriamajame vandenyje.</div>
<div style="text-align: justify;"> </div>
<div style="text-align: justify;">Žaidimo metu paaiškėjo, kad vandentiekio vandenyje yra nedideli kiekiai ištirpusių mineralinių druskų, tokių kaip kalcis, magnis, sulfatai, hidrokarbonatai, chloridai, kt. Būtent šie elementai ir lemia vandens kietumą ir tokį vandenį gerti sveika, tad be reikalo baiminamasi kieto vandens.</div>
<div style="text-align: justify;"> </div>
<div style="text-align: justify;">Taip pat yra mikroelementų, tokių kaip fluoridas, manganas, geležis, kt. UAB „Šiaulių vandenys“ Vandens tyrimų laboratorijos inžinierė Sigita Žakarienė paaiškino, kad geležis ir manganas yra indikatoriniai vandens kokybės rodikliai ir nekelia tiesioginės grėsmės žmonių sveikatai. Tačiau padidėjusi šių rodiklių koncentracija gali gerokai pakeisti vandens savybes (skonį, spalvą, kvapą, drumstumą), dėl ko vanduo tampa nepriimtinas vartoti. Pavyzdžiui, didelis geležies kiekis vandeniui suteikia rausvai rudą atspalvį, o esant didelei mangano koncentracijai, vanduo nusidažo juodai, pakinta skonis ir kvapas.</div>
<div style="text-align: justify;"> </div>
<div style="text-align: justify;">Žaidėjai neklydo fluoridą pasirinkdami kaip sveikatai vertingą mikroelementą. Geriamasis vanduo yra pagrindinis fluorido šaltinis. Optimali šio mikroelemento koncentracija yra 0,6-0,8 mg/l, būtent tokia koncentracija ir yra Šiaulių vandentiekio vandenyje.</div>
<div style="text-align: justify;"> </div>
<div style="text-align: justify;">Laboratorijos inžinierė paaiškino, jog Šiauliuose vandentiekiu tiekiamas požeminis geriamasis vanduo, išgaunamas iš 162-194 m gylio gręžinių, ir jo kokybė nuolat kontroliuojama. Išgautas vanduo pasižymi didesniu geležies ir amonio kiekiu, todėl prieš tiekimą vanduo yra paruošiamas Birutės ir Lepšių vandenviečių vandens gerinimo įrenginiuose ir Rėkyvos vandens ruošykloje. Vandentiekio vandens nereikia nei filtruoti, nei virinti – galima gerti tiesiai iš čiaupo.</div>
<div style="text-align: justify;"> </div>
<div style="text-align: justify;">Renginio metu gyventojams buvo dalijamos atmintinės apie geriamojo vandens kokybę, kurią UAB „Šiaulių vandenys“ parengė kartu su Nacionalinio visuomenės sveikatos centro prie Sveikatos apsaugos ministerijos Šiaulių departamentu.</div>