<div class="pjustify" style="text-align: justify;">Lepšių vandenvietė – pirmoji miesto vandenvietė, pradėta eksploatuoti 1948 m. Iš šios vandenvietės iki 2013 m. miestui buvo tiekiama apie 11 proc. vandens kiekio.</div>
<div class="pjustify" style="text-align: justify;"><br />2013 m. rugpjūčio mėnesį geriamojo vandens tiekimas iš Lepšių vandenvietės buvo sustabdytas dėl planuojamos rekonstrukcijos. Šią vandenvietę buvo būtina rekonstruoti, nes iš jos tiekiamo geriamojo vandens kokybė neatitiko Lietuvos higienos normos HN 24:2003 „Geriamojo vandens saugos ir kokybės reikalavimai“ pagal 2 parametrus, t. y. bendrosios geležies ir amonio kiekis viršijo nustatytus rodiklius. 2013 m. duomenimis, bendrosios geležies vidutinė vertė buvo 421 μg/l, maksimali - 467 μg/l (norma -200 μg/l). Amonio vidutinė vertė buvo 0,57 mg/l, maksimali - 0,64 mg/l (norma – 0,50 mg/l), tačiau vartotojams paduotame vandenyje amonio kiekis svyruodavo nuo 0,003 iki 0,10 mg/l. Amonis yra gamtinės kilmės ir vandentiekio vamzdyne dėl nitrifikacijos proceso virsta į nitratus. Vartotojams paduotame vandenyje nitratų rasta nuo 1,0 iki 2,0 mg/l (norma 50,0 mg/l), o nitritų nuo 0,001 iki 0,04 mg/l (norma 0,5 mg/l).</div>
<div class="pjustify" style="text-align: justify;"><br />UAB „Šiaulių vandenys“ primena gyventojams, kad geležis ir amonis yra indikatoriniai rodikliai, net ir padidėję jų kiekiai neturi kenksmingo poveikio žmonių sveikatai. Tačiau bendrovė, norėdama užtikrinti geriamojo vandens kokybės reikalavimus pagal visus Lietuvos higienos normos rodiklius, siekė rekonstruoti Lepšių vandenvietę.</div>
<div class="pjustify" style="text-align: justify;"><br />Įgyvendinus projektą, iš Lepšių vandenvietės tiekiamo geriamojo vandens kokybė atitinka Lietuvos higienos normos HN 24:2003 reikalavimus pagal visus rodiklius. Tai sudarė galimybę į centralizuotus tinklus tiekiamo geriamojo vandens kiekį iš šios vandenvietės padidinti iki 40 proc. nuo viso bendro geriamojo vandens poreikio. Likę 60 proc. vandens į gyventojų namus atkeliauja iš Birutės vandenvietės, kuri rekonstruota 2000 m.</div>
<div class="pjustify" style="text-align: justify;"><br />2015 m. bendrovės užsakymu parengus studiją vandenviečių darbo optimizavimo klausimais, paaiškėjo, kad ir ekonominiu, ir vandens kokybės požiūriu naudinga uždaryti trečią bendrovės eksploatuojamą Bubių vandenvietę. Vandens tiekimas iš šios vandenvietės buvo nutrauktas 2015 m. gruodžio mėnesį.</div>
<div class="pjustify" style="text-align: justify;"><br />Rekonstravus Lepšių vandenvietę, kokybiškas geriamasis vanduo pasiekia daugiau Šiaulių miesto ir priemiestinių gyvenviečių gyventojų.</div>