<div style="text-align: justify;"><strong>2018 m. balandžio 18 d.</strong> UAB „Šiaulių vandenys“ pasirašė rangos sutartį su Danijos kompanija „Per Aarsleff A/S“ projekto „Vandentiekio ir nuotekų tinklų rekonstravimas Šiaulių mieste“ papildomiems darbams įgyvendinti. Pagal šią sutartį per 18 mėn. bus rekonstruota 2,72 km vandentiekio ir 7,89 km nuotekų tinklų. Rangovas rekonstrukcijos darbus atliks už 3,45 mln. Eur (be PVM). Tokia galimybė atsirado, nes UAB „Šiaulių vandenys“ viešojo darbų pirkimo konkurso metu pavyko sutaupyti šio projekto lėšų. Projektas finansuojamas Europos Sąjungos Sanglaudos fondo (50 proc.) ir UAB „Šiaulių vandenys“ lėšomis (50 proc.).</div>
<div style="text-align: justify;"> </div>
<div style="text-align: justify;"><strong>2018 m. liepos 16 d.</strong> UAB „Šiaulių vandenys“ ir UAB „SROS“ pasirašė projekto „Vandentiekio ir nuotekų tinklų plėtra Šiaulių miesto Aukštabalio gyvenamojo rajono pietrytinėje dalyje“ rangos sutartį. Pagal šią sutartį rangovas per 15 mėn. paklos 4,288 km vandentiekio ir 5,144 km nuotekų tinklų, pastatys 3 požemines nuotekų perpumpavimo siurblines. Nuo naujai įrengtų vamzdynų gatvėje, bus nutiesiami vandentiekio įvadai ir nuotekų išvadai iki sklypų ribos. Tinklai bus plėtojami Aukštabalio, Statybininkų, Baltų, Rambyno, Pikeliškės, Tauro ir Išradėjų gatvėse. Nutiesus tinklus, centralizuotai teikiamos paslaugos bus prieinamos apie 60 esamų namų ūkių, taip pat bus sudaryta galimybė prie naujai sukurtos infrastruktūros prisijungti dar apie 70 perspektyvinių namų ūkių. Rangovas šiuos darbus atliks už 983,34 tūkst. eurų (be PVM). Statybos darbai pradėti 2018 m. rugpjūčio mėnesį. Projektas įgyvendinamas vadovaujantis 2017 m. liepos 27 d. Šiaulių miesto savivaldybės tarybos patvirtintu „Šiaulių miesto vandens tiekimo ir nuotekų tvarkymo infrastruktūros plėtros specialiojo plano keitimu“. UAB „Šiaulių vandenys“ projektą vykdys savomis lėšomis. Šiaulių miesto savivaldybė pritarė šioms investicijoms bei, skirstydama 2017 metų pelną, dalį pelno paliko būtent šiems darbams.</div>
<div style="text-align: justify;"> </div>
<div style="text-align: justify;">Vadovaujantis „Geriamojo vandens tiekimo ir nuotekų tvarkymo bei paviršinių nuotekų tvarkymo paslaugų kainų nustatymo metodika“, buvo peržiūrėtos UAB „Šiaulių vandenys“ geriamojo vandens tiekimo ir nuotekų tvarkymo paslaugų kainos (patvirtintos 2013 m. spalio 31 d. Šiaulių miesto savivaldybės tarybos sprendimu Nr. T-241 ir taikomos nuo 2014 m. sausio 1 d. (konvertuotos į eurus - 2014 m. rugpjūčio 28 d. sprendimu Nr. T-238). UAB „Šiaulių vandenys“ naujai suskaičiuotų geriamojo vandens tiekimo ir nuotekų tvarkymo bei paviršinių nuotekų tvarkymo paslaugų bazinius kainų projektus, suderintus su Šiaulių miesto savivaldybe, <strong>2018 m. liepos 27 d.</strong> pateikė Valstybinei kainų ir energetikos kontrolės komisijai. Nesant galimybės, kad jos būtų suderintos, nustatytos bei įsigaliotų nuo 2019 m. sausio 1 d., bendrovė kreipėsi į Savivaldybės administracijos direktorių, prašydama artimiausiame Savivaldybės tarybos posėdyje pakeisti 2013 m. spalio 31 d. sprendimo Nr. T-241 3 punktą. Šiaulių miesto savivaldybės taryba <strong>2018 m. gruodžio 6 d.</strong> sprendimu Nr. T-405 nustatė, kad nuo 2014 m. sausio 1 d. taikomos geriamojo vandens tiekimo ir nuotekų tvarkymo paslaugos bei pardavimo kainos bus taikomos tol, kol įsigalios teisės aktų nustatyta tvarka nustatytos naujos geriamojo vandens tiekimo ir nuotekų tvarkymo paslaugų bazinės kainos.</div>
<div style="text-align: justify;"> </div>
<div style="text-align: justify;"><strong>2018 m. rugsėjo 7 d.</strong> Lietuvos Respublikos aplinkos ministro įsakymu Nr. D1-809 papildomai skirta 1,7 mln. eurų (be PVM) iš Europos Sąjungos struktūrinių fondų projektui „Šiaulių miesto paviršinių nuotekų tvarkymo sistemos inventorizavimas, paviršinių nuotekų tvarkymo infrastruktūros rekonstravimas ir plėtra“, kurį UAB „Šiaulių vandenys“ vykdo nuo 2017 m. balandžio mėnesio. Prie šio projekto 15 proc. reikalingų lėšų prideda Šiaulių miesto savivaldybė bei UAB „Šiaulių vandenys“ – bendra papildomų investicijų suma siekia 2 mln. eurų (be PVM). Už šias lėšas papildomai bus rekonstruota 5,83 km susidėvėjusių paviršinių nuotekų tinklų. <strong>2018 m. liepos 26 d.</strong> UAB „Šiaulių vandenys“ su UAB „Statovita“ pasirašė rangos sutartį šiems darbams įgyvendinti. Pagal sutartį per 18 mėnesių bus rekonstruota  5,26 km paviršinių nuotekų tinklų už 1,9 mln. Eur (be PVM). Likusios dalies (0,57 km) paviršinių nuotekų tinklų rekonstravimo rangos sutartį, įvykdžius viešojo pirkimo procedūras, UAB „Šiaulių vandenys“ pasirašė <strong>2019 m. vasario 11 d.</strong> Atlikus šiuos papildomus darbus, iš viso šio projekto lėšomis bus rekonstruota 18,2 km paviršinių nuotekų tinklų. Viso projekto, pridėjus papildomai skirtą finansavimą, biudžetas siekia 7,46 mln. eurų (be PVM).</div>
<div style="text-align: justify;"> </div>
<div style="text-align: justify;"><strong>2018 m. spalio 10 d.</strong> kredito biuras „Creditinfo“ suteikė bendrovei gerą mokumą pažymintį sertifikatą „Stipriausi Lietuvoje“, kuris liudija, kad bendrovė yra finansiškai stipri, turi gerą kredito istoriją, yra patikima ir tokia išliks ateinančius 12 mėnesių. Taip pat sertifikatas patvirtina, kad įmonė suderina palankius finansinius rezultatus su gera kredito istorija, gerbia verslo partnerius, geba ir nori gerinti atsiskaitymo kultūrą.</div>