<div style="text-align: justify;"><strong>Ištaisyti praeities klaidas dabar galima be pasekmių – VMI kviečia pasinaudoti vienintele galimybe atsiskleisti</strong></div>
<div style="text-align: justify;"> </div>
<div style="text-align: justify;">Valstybinė mokesčių inspekcija (toliau – VMI) informuoja, kad <strong>iki š. m. liepos 1 d.</strong> visiems mokesčių mokėtojams yra suteikiama <strong>vienintelė galimybė deklaruoti praeityje pamirštas pajamas</strong> ir mokesčius sumokėti <strong>be jokių delspinigių ar, juolab baudų</strong>. Tokia proga yra suteikiama pirmą bei vienintelį kartą ir ateityje analogiška galimybe pasinaudoti mokesčių mokėtojai nebegalės. Atleidimas nuo delspinigių ir baudų už praeityje nesumokėtus mokesčius taikomas visiems – ir gyventojams, ir įmonėms, jei jie nėra bankrutuojantys / bankrutavę ar restruktūrizuojami.</div>
<div style="text-align: justify;"> </div>
<div style="text-align: justify;">Norėdami pasinaudoti šia unikalia galimybe mokesčių mokėtojai 2019 m. sausio – birželio mėnesiais turėtų pateikti arba patikslinti savo deklaracijas už pasirinktus 2014 – 2018 m. arba, jei pageidauja, už visus penkerius metus ir deklaruoti anksčiau pamirštas pajamas. Tokiu atveju VMI už kadaise nesumokėtus mokesčius delspinigių neskaičiuos ir baudų neskirs..</div>
<div style="text-align: justify;"> </div>
<div style="text-align: justify;">Deklaravus praeityje pamirštas pajamas, mokesčius nuo jų reikia <strong>sumokėti per 20 dienų</strong>, tačiau mokesčių mokėtojai gali sudaryti ir periodinių mokėjimų grafiką – laikotarpiui iki 2 metų.</div>
<div style="text-align: justify;"> </div>
<div style="text-align: justify;">„Jei sumokėti visą mokesčių sumą išsyk yra sudėtinga, t.y. kyla finansinių sunkumų, siūlome nedelsti, <strong>per 20 dienų kreiptis į VMI</strong> ir pasinaudoti galimybe mokesčių sumą išdėstyti bei sumokėti dalimis be jokių palūkanų“, – sako VMI Teisės departamento direktorė Rasa Virvilienė.</div>
<div style="text-align: justify;"> </div>
<div style="text-align: justify;">VMI pažymi, jog atleidimas nuo delspinigių galioja praeityje pamirštiems sumokėti VMI administruojamiems mokesčiams (išskyrus žemės mokestį).</div>
<div style="text-align: justify;">  </div>
<div style="text-align: justify;"><strong>Atsiskleidimas anonimiškas</strong></div>
<div style="text-align: justify;"> </div>
<div style="text-align: justify;">VMI neidentifikuos asmenų, pasinaudojusių galimybe atsiskleisti ir būti atleistiems nuo delspinigių, kadangi deklaracijos bus teikiamos ir tikslinamos bendrąja tvarka.</div>
<div style="text-align: justify;"> </div>
<div style="text-align: justify;">„Siekdami užtikrinti mokesčių mokėtojų konfidencialumą ir anonimiškumą, deklaracijas priimsime bendra tvarka, prie jų jokių pajamas pagrindžiančių dokumentų pateikti nereikės“, - sako R. Virvilienė, pažymėdama, jog tam, kad mokesčių mokėtojas būtų atleistas nuo delspinigių nereikės teikti ir jokių papildomų prašymų, tai įvyks automatiškai.</div>
<div style="text-align: justify;"> </div>
<div style="text-align: justify;"><strong>Be naujų mokestinių patikrinimų – pusę metų</strong></div>
<div style="text-align: justify;"> </div>
<div style="text-align: justify;">Pirmąjį 2019-ųjų pusmetį mokesčių administratorius nepradės naujų mokestinių patikrinimų ir sudarys galimybę mokesčių mokėtojams atsiskleisti patiems.</div>
<div style="text-align: justify;"> </div>
<div style="text-align: justify;">„Net ir tuo atveju, kai VMI mokestinius patikrinimus pradėjo dar 2018 m. ir šiuo metu jie nėra baigti, mokesčių mokėtojai vis tiek turi teisę būti atleisti nuo delspinigių, jei pateiks ar patikslins deklaracijas iki patikrinimo akto surašymo“, – sako R. Virvilienė.</div>
<div style="text-align: justify;"> </div>
<div style="text-align: justify;"><strong>Atleidimas nuo delspinigių</strong></div>
<div style="text-align: justify;"> </div>
<div style="text-align: justify;">Tuo atveju, kai mokesčių mokėtojas yra pateikęs atitinkamo mokesčio deklaraciją dar iki 2019 m sausio 1 d., tačiau mokesčio nesumokėjo ir todėl nuo susidariusios mokėtinų mokesčių sumos jam apskaičiuoti delspinigiai, tai tokie mokesčių mokėtojai nuo nesumokėtų delspinigių taip pat bus atleisti automatiškai po 2019 m. sausio 1 d. – liks tik sumokėti mokestį.</div>
<div style="text-align: justify;"> </div>
<div style="text-align: justify;">Plačiau sužinoti apie tai, kaip ir kodėl verta pasinaudoti vienintele galimybe sumokėti praeityje pamirštus mokesčius, galima VMI interneto svetainėje, adresu <a href="http://www.vmi.lt/cms/web/kmdb/1.12.3" target="_blank">www.vmi.lt/cms/tavienintele</a>, atsakymus į susijusius klausimus teikia konsultantai – <strong>1882</strong>, pasirinkus <strong>5</strong> „vienintelė galimybė atsiskleisti“.</div>
<br /><em>Valstybinės mokesčių inspekcijos informacija</em>