<p style="text-align: justify;"><strong>2008 m. gegužės mėnesį</strong> baigėsi daugiau kaip dvejus metus trukęs mokymų projektas „UAB „Šiaulių vandenys“ dirbančiųjų kvalifikacijos kėlimas ir gebėjimų, būtinų prisitaikyti prie rinkos pokyčių, stiprinimas“. Projekto metu vyko įvairūs 28 bendrųjų ir specialiųjų įgūdžių seminarai, kuriuose dalyvavo ir mokėsi 188 įmonės darbuotojai. Bendras projekto biudžetas - 714,7 tūkst. litų, iš jų mokymams skirta 481,2 tūkst. litų. UAB „Šiaulių vandenys“ darbuotojų mokymų programai įgyvendinti skyrė 57,4 proc. lėšų, likusią dalį - 42,6 proc. - finansavo Europos socialinis fondas ir Lietuvos Respublika.</p>
<p style="text-align: justify;"><strong>2008 m. birželio mėnesį</strong> bendrovėje pradėta diegti darbuotojų saugos ir sveikatos vadybos sistema, atitinkanti standarto LST 1977:2008 (BS-OHSAS 18001:2007) reikalavimus. 2008 m. gruodžio 1 d. ir 8-9 d. vyko šios sistemos sertifikacinis auditas. Auditoriams patvirtinus, kad DSS vadybos sistema sėkmingai įdiegta ir funkcionuoja, suteiktas tai liudijantis sertifikatas. DSS sistema integruota į jau funkcionuojančias kokybės ISO 9001 ir aplinkos apsaugos ISO 14001 vadybos sistemas. Tinkamai funkcionuojanti DDS vadybos sistema padės išvengti nelaimingų atsitikimų ir incidentų darbe, darbuotojų saugos ir sveikatos sutrikimų bei susirgimų profesinėmis ligomis.</p>
<p style="text-align: justify;"><strong>2008 m. spalio 29 d.</strong> UAB „Šiaulių vandenys“ ir Šiaulių miesto savivaldybė pasirašė jungtinę veiklos sutartį dėl bendradarbiavimo vykdant vandens teikimo ir nuotekų tvarkymo infrastruktūros plėtros projektą Šiauliuose (Medelyno ir Kalniuko mikrorajonuose). Sutartis buvo būtina, siekiant gauti finansinę paramą iš Europos Sąjungos Sanglaudos fondo. 2008 m. rugsėjo 9 d. Lietuvos Respublikos aplinkos ministro įsakymu buvo patvirtinta galutinė vandentvarkos projekto Šiauliuose vertė - 72 mln. Lt (be PVM), iš jų 20 proc. (14,4 mln. Lt) - Šiaulių miesto savivaldybės lėšos. 2008 m. spalio 27 d. Šiaulių miesto savivaldybės taryba sprendimu Nr. T-322 pritarė skirti 20 proc. lėšų šiam projektui įgyvendinti.</p>