<div style="text-align: justify;"><strong>Aukso medalis už kokybiškai paruošiamą vandentiekio vandenį</strong></div>
<div style="text-align: justify;"> </div>
<div class="pjustify" style="text-align: justify;">Lietuvos pramoninkų konfederacijos organizuotame konkurse „Lietuvos metų gaminys 2016“ UAB „Šiaulių vandenys“ apdovanota aukso medaliu už sėkmingai rekonstruotą Šiaulių miesto Lepšių vandenvietę.</div>
<div class="pjustify" style="text-align: justify;"> </div>
<div class="pjustify" style="text-align: justify;">Lepšių vandenvietė, kuri laikoma centralizuoto vandens tiekimo pradininke Šiauliuose, buvo rekonstruota 2015 metų pabaigoje, įgyvendinant Europos Sąjungos finansuojamą projektą „Lepšių vandenvietės rekonstrukcija ir vandens gerinimo įrenginių statyba“.</div>
<div class="pjustify" style="text-align: justify;"> </div>
<div class="pjustify" style="text-align: justify;">Vandenvietę buvo būtina rekonstruoti, nes joje nebuvo vandens gerinimo įrenginių, o be jų tiekiamo vandens kokybė neatitiko Lietuvos higienos normos HN 24:2003 „Geriamojo vandens saugos ir kokybės reikalavimai“ pagal 2 parametrus, t.y. bendrosios geležies ir amonio kiekis viršijo nustatytus rodiklius.</div>
<div class="pjustify" style="text-align: justify;"> </div>
<div class="pjustify" style="text-align: justify;">Minėtoms medžiagoms šalinti Lepšių vandenvietėje buvo pastatyti vandens gerinimo įrenginiai – slėginiai filtrai su kvarciniu smėliu ir aktyvuota anglimi.</div>
<div class="pjustify" style="text-align: justify;"> </div>
<div class="pjustify" style="text-align: justify;">Taip pat buvo rekonstruota antrojo vandens pakėlimo siurblinė, modernizuota automatinė ir elektrinė jų dalys, sutvarkyti gręžiniai, pakeisti pasenę vamzdynai, atnaujinta sklendžių kamera.</div>
<div class="pjustify" style="text-align: justify;"> </div>
<div class="pjustify" style="text-align: justify;">Po rekonstrukcijos atsirado galimybė į centralizuotus tinklus tiekiamo geriamojo vandens kiekį iš šios vandenvietės padidinti iki 40 proc. Likę 60 proc. vandens į gyventojų namus atkeliauja iš Birutės vandenvietės, kuri rekonstruota prieš 16 metų. Trečioji bendrovės eksploatuojama Bubių vandenvietė 2015 m. gruodžio mėnesį buvo uždaryta, nes taip yra naudingiau ir ekonominiu, ir vandens kokybės požiūriu.</div>
<div class="pjustify" style="text-align: justify;"> </div>
<div class="pjustify" style="text-align: justify;">Dabar šiauliečiai bei Šiaulių rajono Ginkūnų, Aukštelkės ir Vijolių gyvenviečių gyventojai gali mėgautis kokybišku vandeniu, atitinkančiu griežtus Lietuvos higienos normos HN 24:2003 reikalavimus.</div>
<div style="text-align: justify;">Vandenvietės rekonstrukcijos projektas, kurio vertė 1,98 mln. eurų (be PVM), 95 proc. buvo finansuojamas pagal naująją 2014-2020 m. Europos Sąjungos struktūrinių fondų investicijų veiksmų programą. Projektą vykdė UAB „Šiaulių vandenys“. Statybų rangovas UAB „LitCon“ kartu su partneriu UAB „Infes“.</div>
<div style="text-align: justify;"> </div>
<div style="text-align: justify;"><strong>Prizas už sėkmingai vykdytą veiklą</strong></div>
<div style="text-align: justify;"> </div>
<div class="pjustify" style="text-align: justify;">Gruodžio 16-ąją Lietuvos pramoninkų konfederacijos šventinio renginio metu UAB „Šiaulių vandenys“ apdovanota prizu už sėkmingai 2016 metais vykdytą veiklą konkurse „Sėkmingai dirbanti įmonė“ didelių įmonių grupėje.</div>
<div class="pjustify" style="text-align: justify;"> </div>
<div class="pjustify" style="text-align: justify;">Konkurso vertinimo komisija vertino įmonių pretendenčių gaminamos produkcijos ar teikiamų paslaugų apimtis (metines pajamas), pelningumą, investicijas į gamybą, eksporto apimtis (pagaminta produkcija ar suteiktos paslaugos realizuotos už Lietuvos ribų), darbo našumo rodiklius ir kitus papildomus kriterijus.</div>
<div class="pjustify" style="text-align: justify;"> </div>
<div class="pjustify" style="text-align: justify;">Pasak UAB „Šiaulių vandenys“ generalinio direktoriaus Jono Matkevičiaus, šių metų veiklos sėkmę lėmė bendrovės socialiai atsakingas požiūris, klientų poreikių bei lūkesčių tenkinimas.</div>
<div class="pjustify" style="text-align: justify;"> </div>
<div class="pjustify" style="text-align: justify;">Konkurso „Sėkmingai dirbanti įmonė“ apdovanojimą UAB „Šiaulių vandenys“ pelno jau šeštą kartą.</div>