<p style="text-align: justify;"><strong>2009 m. sausio 29 d.</strong> Šiaulių miesto savivaldybės tarybos sprendimu Nr. T-39 patvirtintas „Šiaulių miesto vandens tiekimo ir nuotekų tvarkymo infrastruktūros plėtros specialusis planas“. Plane nustatytos urbanistiniu, ekonominiu, socialiniu ir infrastruktūros požiūriu prioritetinės Šiaulių miesto teritorijos, kuriose būtina vystyti, rekonstruoti ar renovuoti vandentiekio ir nuotekų infrastruktūrą, rezervuotos šios teritorijos infrastruktūros koridoriams rengti taip pat įvertintas būsimų investicijų poreikis. Planą parengė UAB „Statybos strategija“ Šiaulių miesto savivaldybės užsakymu.</p>
<p style="text-align: justify;">Nuo<strong> 2009 m. kovo 1 d.</strong> už karšto vandens paslaugas vartotojai atsiskaito nebe su UAB „Šiaulių vandenys“, o su AB „Šiaulių energija“. AB „Šiaulių energija“, vadovaujantis 2008-06-26 Šiaulių miesto savivaldybės tarybos sprendimu Nr. T-208, yra karšto vandens tiekėja Šiaulių miesto daugiabučių gyvenamųjų namų vartotojams.</p>
<p style="text-align: justify;"><strong>2009 m. gegužės 7 d.</strong> Šiaulių rajono savivaldybė ir UAB „Šiaulių vandenys“ pasirašė bendradarbiavimo sutartį dėl vandentvarkos projekto „Vandens tiekimo ir nuotekų tvarkymo infrastruktūros renovavimas ir plėtra Ginkūnuose, Šiaulių rajone“ įgyvendinimo. UAB „Šiaulių vandenys“ tapo šio projekto vykdytoja.</p>
<p style="text-align: justify;"><strong>2009 m. gegužės 29 d.</strong> UAB „Šiaulių vandenys“ ir AB „Panevėžio statybos trestas“ pasirašė vandentvarkos projekto „Vandens tiekimo ir nuotekų tvarkymo infrastruktūros plėtra Šiaulių mieste“ rangos sutartį vandentiekio ir nuotekų tinklams Medelyno ir Kalniuko mikrorajonuose tiesti. Darbų vertė - 44,45 mln. litų (be PVM): 94,53 proc. - Europos Sąjungos Sanglaudos fondo ir Lietuvos Respublikos valstybės biudžeto lėšos, 5,47 proc. - Šiaulių miesto savivaldybės lėšos. Projektą vykdė UAB „Šiaulių vandenys“.</p>
<p style="text-align: justify;">Nuo <strong>2009 m. birželio 1 d.</strong> pradėjo veikti UAB „Šiaulių vandenys“ elektroninių sąskaitų savitarnos svetainė. Šioje svetainėje bendrovės klientai (gyventojai ir juridiniai asmenys) turi galimybę matyti sąskaitų archyvą nuo 2009 m., taip pat informaciją apie mokėtinas sumas, delspinigius, pasitikrinti ir deklaruoti šalto vandens skaitiklių rodmenis, matyti suvartojamo vandens statistiką.</p>
<p style="text-align: justify;"><strong>2009 m. birželio 30 d.</strong> UAB „Šiaulių vandenys“ ir kompanija „WTE Wassertechnik GmbH“ (Vokietija) pasirašė projekto „Šiaulių dumblo apdorojimo įrenginių statyba“ rangos sutartį. Dumblo apdorojimo įrenginiai būtini, siekiant sutvarkyti nuotekų valymo procese susidarantį dumblą. Projekto vertė - 68,997 mln. litų (be PVM). 90 proc. projektui reikalingų lėšų skirta iš Europos Sąjungos Sanglaudos fondo ir LR valstybės biudžeto, likusią lėšų dalį pridėjo UAB „Šiaulių vandenys“, šio projekto vykdytoja.</p>
<p style="text-align: justify;"><strong>2009 m. gruodžio 16 d.</strong> UAB „Šiaulių vandenys“ ir UAB „Merko statyba“ pasirašė vandentvarkos infrastruktūros projekto „Vandens tiekimo ir nuotekų tvarkymo infrastruktūros renovavimas ir plėtra Šiaulių rajone (Šiauliai, Ginkūnai)“ veiklos „Vandens tiekimo ir nuotekų tvarkymo infrastruktūros renovavimas ir plėtra Ginkūnuose, Šiaulių rajone“ statybos rangos sutartį. Projektas apima vandentiekio ir nuotekų tinklų plėtros ir susidėvėjusių vamzdynų rekonstrukcijos darbus. Darbų vertė - 6,39 mln. litų (be PVM): 94,47 proc. - Europos Sąjungos Sanglaudos fondo ir Lietuvos Respublikos valstybės biudžeto lėšos, likusią dalį finansavo Šiaulių rajono savivaldybė ir UAB „Šiaulių vandenys“. Rajono savivaldybės lėšomis finansuotas naujų tinklų tiesimas, o UAB „Šiaulių vandenys“ - susidėvėjusių tinklų rekonstrukcija.</p>