<div style="text-align: justify;">Nuo balandžio 1 dienos Vytauto gatvėje nuo Draugystės pr. iki Tilžės gatvės vyksta vandentiekio ir nuotekų tinklų rekonstrukcijos darbai. Darbus vykdo rangovas AB „Panevėžio statybos trestas“.</div>
<div style="text-align: justify;"> </div>
<div style="text-align: justify;">Pasak statybos darbų vadovo Andriaus Jėčiaus, per tris savaites atlikta 70 proc. nuotekų tinklų rekonstrukcijos darbų. Rekonstruota beveik visa 250 mm skersmens 350 m ilgio nuotekų vamzdyno atkarpa. Lygiagrečiai su šiais darbais rekonstruojami nuotekų šuliniai bei keičiami nuotekų išvadai. Liko rekonstruoti apie 15 nuotekų šulinių ir 2 nuotekų išvadai. Atnaujintuose šuliniuose išvadai jau prijungti prie naujos trasos.</div>
<div style="text-align: justify;"> </div>
<div style="text-align: justify;">Rangovo atstovo teigimu, vandentiekio vamzdyno rekonstruota nedaug. Atnaujintos tik trumpos atkarpos, maždaug po 20 m, Vasario 16-osios, P. Višinskio gatvėse, bei Vytauto gatvėje iki Vandentiekio bokšto.</div>
<div style="text-align: justify;"> </div>
<div style="text-align: justify;">„Magistralinio 315 mm skersmens 560 m ilgio vandentiekio vamzdžio rekonstrukciją pradėjome tik dabar. Iki rekonstrukcijos turėjome padaryti daug paruošiamųjų darbų, –  aiškino Andrius Jėčius. – Pirmiausia reikėjo išvedžioti ir įrengti laikiną vandentiekį, kad žmonės turėtų vandens. Paskui statėme ir įrenginėjome vandentiekio šulinius, rekonstravome įvadus – šių darbų atlikta apie 80 proc. Taip pat išpjaustėme seną vamzdyną, kad galėtume įtraukti naujus vamzdžius. Magistralinę liniją rekonstruosime dalimis, maždaug po 100 metrų, ir tai užtruks apie dvi savaites.“</div>
<div style="text-align: justify;"> </div>
<div style="text-align: justify;">Lygiagrečiai su šiais darbais toliau bus atnaujinami vandentiekio šuliniai ir įvadai, o nutiesus naują trasą, įvadai bus prijungiami. Prieš pradedant eksploatuoti, rekonstruotas vamzdynas bus išplautas ir išbandytas.</div>
<div style="text-align: justify;"> </div>
<div style="text-align: justify;">Vamzdynai rekonstruojami uždaru būdu, tačiau keičiant vandentiekio ir nuotekų šulinius, įvadus bei išvadus, yra kasamos tranšėjos. Pasak Andriaus Jėčiaus, šiuos darbus apsunkina judrus eismas, nors Vytauto gatvės atkarpa yra pilnai uždaryta ir pastatyti eismą ribojantys ženklai. Darbų vadovas aiškino, kad ženklai leidžia privažiuoti tik iki įstaigų ir daugiabučių, vietomis darbo metu nuo 8 val. iki 18 val. pravažiavimas išvis negalimas, tačiau vairuotojai to nepaiso ir važinėja nuolat.“</div>
<div style="text-align: justify;"> </div>
<div style="text-align: justify;">Rangovo teigimu, pradėjus eksploatuoti rekonstruotus tinklus, bus išasfaltuota darbų metu pažeista kelio danga bei sutvarkyta aplinka. Darbus planuojama užbaigti iki birželio 1 d., kaip ir buvo numatyta.</div>
<div style="text-align: justify;"> </div>
<div style="text-align: justify;">Vamzdynų rekonstrukcijos darbai vykdomi pagal Europos Sąjungos finansuojamą projektą „Vandentiekio ir nuotekų tinklų rekonstravimas Šiaulių mieste“. Daugiau informacijos <a href="vandentiekio-ir-nuoteku-tinklu-rekonstravimas-siauliu-mieste/" target="_blank">apie projektą</a>.</div>