<div style="text-align: justify;">Dumblo apdorojimo įrenginiai pastatyti Šiaulių miesto nuotekų valykloje (Jurgeliškių k. 5, Šiaulių kaimiškoji seniūnija, Šiaulių r.). Po 10 mėn. trukusių projektavimo darbų, 2010 m. birželio pabaigoje pradėtos įrenginių statybos.</div>
<div style="text-align: justify;"><br />Vadovaujantis 2006 m. Lietuvos Respublikos aplinkos ministerijos Aplinkos projektų valdymo agentūros užsakymu parengtoje galimybių studijoje „Investicinė programa dumblo tvarkymui Lietuvoje“, Šiaulių dumblo apdorojimo įrenginiuose sukurti pajėgumai Šiaulių miesto nuotekų valykloje bei aplinkiniuose rajonuose esančiose valyklose (Joniškio, Baisogalos, Šeduvos, Kuršėnų, Linkuvos, Pakruojo, Radviliškio) susidarančiam dumblui tvarkyti. Per metus, skaičiuojant pagal sausas medžiagas, planuojama perdirbti apie 5900 tonų nuotekų dumblo, iš kurio apie 4000 tonų - Šiaulių miesto nuotekų valykloje susidaręs dumblas ir apie 1900 tonų - atvežtinis dumblas.</div>
<div style="text-align: justify;"><strong><br />Dumblo apdorojimo įrenginių technologiją sudaro šios pagrindinės grandys:</strong></div>
<div style="text-align: justify;"><ol start="1">
<li><strong>Dumblo pūdymas.</strong> Dumblo pūdymui įrengti du (kiekvienas po 3650 kub. m. talpos) pūdytuvai, kuriuose dumble esančios organinės medžiagos yra skaidomos mezofiliniu režimu anaerobinėje aplinkoje ir šio proceso metu išsiskiria biodujos. Per parą numatoma išgauti apie 4929 kub. m biodujų, kurios surenkamos 2100 kub. m. biodujų kaupimo talpoje.</li>
<li><strong>Pūdyto dumblo sausinimas.</strong> Dumblo sausinimui įrengtos dvi centrifūgos, kuriose pūdytas dumblas prieš džiovinimą nusausinamas.</li>
<li><strong>Dumblo džiovinimas.</strong> Dumblo džiovinimui įrengta juostinio konvejerio tipo džiovykla, kurios našumas pagal išgarinamo vandens kiekį yra 2000 kg/h. Iki 90 proc. sausumo išdžiovinto dumblo granulės saugomos dengtame sandėlyje.</li>
<li><strong>Kogeneracinė šilumos ir elektros energijos jėgainė.</strong> Pūdytuvuose išgautos biodujos panaudojamos elektros ir šilumos energijos gamybai kombinuotoje šilumos ir elektros energijos jėgainėje, kurioje yra du kogeneratoriai. Šioje jėgainėje, dirbant projektiniu pajėgumu, per metus numatoma pagaminti apie 4,5 mln. kilovatvalandžių elektros ir tiek pat šiluminės energijos. Pagaminta energija panaudojama nuotekų valyklos bei dumblo apdorojimo įrenginių procesui.</li>
</ol></div>
<div style="text-align: justify;">Dumblo apdorojimo įrenginių statybos darbai baigti 2012 m. rugpjūčio 30 d.</div>