<div class="pjustify" style="text-align: justify;">UAB „Šiaulių vandenys“ jau daug metų didelį dėmesį skiria susidėvėjusių vandentiekio ir nuotekų tinklų rekonstrukcijai, tačiau per metus bendrovė savomis lėšomis pajėgi rekonstruoti maždaug iki dviejų kilometrų pasenusio vamzdyno, kai poreikis yra žymiai didesnis.</div>
<div class="pjustify" style="text-align: justify;"><br />Pasenę ir susidėvėję vandentiekio vamzdynai turi įtakos geriamojo vandens kokybei. Nors vandenvietėse paruošiamas vanduo 100 proc. atitinka Lietuvos higienos normos HN 24:2017 reikalavimus, tačiau kol pasiekia vartotojus, vandens kokybė pablogėja. Be to, prieš 70–40 metų pakloti vamzdynai yra avarinės būklės – dėl dažnų gedimų ir avarijų vandentiekio tinkluose kasmet buvo patiriama apie 16–20 proc. vandens netekčių.</div>
<div class="pjustify" style="text-align: justify;"><br />Taip pat didelį susirūpinimą kėlė ir buitinių nuotekų tinklų būklė. Labiausiai susidėvėję vamzdynai pakloti prieš 80–40 metų. Tinkluose fiksuotos dažnos avarijos, taip teršiama aplinka. Gedimams ir avarijoms likviduoti eikvojamos darbo ir materialinės sąnaudos, gyventojai patiria nepatogumų.</div>
<div class="pjustify" style="text-align: justify;"><br />2017 m. rengiant „Šiaulių miesto vandens tiekimo ir nuotekų tvarkymo infrastruktūros plėtros specialiojo plano keitimą“ ir analizuojant tinklų būklę, nustatyta, kad pirmuoju etapu 2016–2019 m. būtina rekonstruoti 18,3 km vandentiekio, 19,9 km nuotekų vamzdyno, o antruoju etapu – dar 62,2 km vandentiekio ir 55,2 km nuotekų vamzdyno iš tuo metu eksploatuojamų beveik 620 km.</div>
<div class="pjustify" style="text-align: justify;"> </div>
<div style="text-align: justify;">Šio tinklų rekonstrukcijos projekto metu numatyta rekonstruoti tik dalį blogiausios būklės vamzdyno – apie 18,3 km vandentiekio ir apie 19,8 km nuotekų. Tačiau bendrovei viešojo darbų pirkimo konkurso metu pavykus sutaupyti 3,5 mln. eurų (be PVM) projekto lėšų, atsirado galimybė paskelbti dar vieną konkursą ir įgyvendinti daugiau darbų. Tokiu būdu šio projekto apimtyje papildomai rekonstruota dar 2,71 km vandentiekio ir 7,87 km nuotekų tinklų.</div>
<div class="pjustify" style="text-align: justify;"><br />Atlikus šiuos darbus, pagerės geriamojo vandens kokybė ir tiekimas, nuotekų tvarkymo paslaugų kokybė, sumažės avarijų tinkluose ir tuo pačiu gyventojų nepasitenkinimas dėl gedimų likvidavimo darbų, pagerės ekologinė situacija mieste, padidės Šiaulių miesto vandentvarkos ūkio efektyvumas.</div>