<p style="text-align: justify;">Tinklų plėtros darbai Lieporių–Šventupio gyvenamajame rajone buvo suskirstyti į du etapus. Pagal pasirašytą rangos sutartį nauji vamzdynai tiesiami I etapo teritorijoje, kuri apima Žiemgalių, Kalniškių, Lietuvininkų, Sembos, Aisčių ir Tyravos gatves (žr. <a href="uploads/Liepori%C5%B3%E2%80%93%C5%A0ventupio%20rajono%20projektas/Lieporiu_Sventupio_tinklu_pletra_2020-02-28.pdf" target="_blank">planą</a>). Planuojama pakloti 7,2 km vandentiekio ir 5,8 km nuotekų tinklų, pastatyti vieną požeminę nuotekų perpumpavimo siurblinę.</p>
<p style="text-align: justify;">Nuo naujai įrengtų vamzdynų gatvėje gyventojams bus nutiesiamas vandentiekio įvadas ir nuotekų išvadas iki kiekvieno sklypo ribos. Savininkams reikės pasirūpinti atšakų paklojimu savo sklypo ribose ir vėliau, pradėjus eksploatuoti vamzdynus, su UAB „Šiaulių vandenys“ sudaryti paslaugų tiekimo sutartį.</p>
<p style="text-align: justify;">Nutiesus tinklus, centralizuoto vandentiekio ir nuotekų tvarkymo paslaugos bus pasiekiamos 98 esamiems namų ūkiams ir dar 107 – perspektyvoje.</p>
<p style="text-align: justify;">I etapo darbų apimtyje taip pat bus tiesiami žiediniai vandentiekio tinklai Žiemgalių gatve nuo Latgalių g. iki Tyravos g. ir Tyravos gatve nuo Kalniškių g. iki Statybininkų g. Šiuos tinklus būtina nutiesti su I etapu tam, kad būtų užtikrintas geriamojo vandens tiekimas į gaisrinius hidrantus. Darbų metu bus tiesiami tik vandentiekio tinklai, įrengiami gaisriniai hidrantai ir vandentiekio šuliniai be vandentiekio įvadų iki sklypų ribos. Vandentiekio įvadai bus nutiesti įgyvendinant II etapo darbus.</p>