<p style="text-align: justify;">Netrukus Šiaulių miesto Aukštabalio gyvenamojo rajono pietrytinės dalies gyventojai turės centralizuotą vandentiekio ir nuotekų tvarkymo sistemą. UAB „Šiaulių vandenys“ savomis jėgomis suprojektavo tinklus ir pirmoji Lietuvoje plėtrą vykdys nuosavomis lėšomis.</p>
<p style="text-align: justify;">Liepos 16 d. UAB „Šiaulių vandenys“ ir UAB „SROS“ pasirašė projekto „Vandentiekio ir nuotekų tinklų plėtra Šiaulių miesto Aukštabalio gyvenamojo rajono pietrytinėje dalyje“ rangos sutartį. Pagal šią sutartį rangovas per 15 mėn. paklos 4,288 km vandentiekio ir 5,144 km nuotekų tinklų, pastatys 3 požemines nuotekų perpumpavimo siurblines. Tinklai bus plėtojami Aukštabalio, Statybininkų, Baltų, Rambyno, Pikeliškės, Tauro ir Išradėjų gatvėse. Rangovas šiuos darbus atliks už 983,34 tūkst. eurų (be PVM).</p>
<p style="text-align: justify;">Statybos darbus planuojama pradėti rugpjūčio mėnesį.</p>
<p style="text-align: justify;">Nuo naujai įrengtų vamzdynų gatvėje, gyventojams bus nutiesiamas vandentiekio įvadas ir nuotekų išvadas iki sklypo ribos – savininkams reikės pasirūpinti tinklų paklojimu savo sklypo ribose.</p>
<p style="text-align: justify;">Projektas įgyvendinamas vadovaujantis 2017 m. liepos 27 d. Šiaulių miesto savivaldybės tarybos patvirtintu „Šiaulių miesto vandens tiekimo ir nuotekų tvarkymo infrastruktūros plėtros specialiojo plano keitimu“.</p>
<p style="text-align: justify;">Pagal šį planą tinklus planuojama vystyti keliais etapais. Kadangi darbų apimtys yra didelės, teritorijos buvo suskirstytos ir darbai padalinti į smulkesnius etapus. Pirmuoju etapu tinklai bus plėtojami minėtoje Aukštabalio gyvenamojo rajono pietrytinėje dalyje. Iki 2025 metų tinklų plėtra planuojama dar dvejuose individualių gyvenamųjų namų kvartaluose: Lieporių-Šventupio (rytinė dalis) (buv. Verduliai) ir Lieporių-Šventupio (pietrytinė dalis) (buv. Lieporiai, Verduliai rajonų dalis).</p>
<p style="text-align: justify;">UAB „Šiaulių vandenys“ projektą vykdys savomis lėšomis. Šiaulių miesto savivaldybė pritarė šioms investicijoms bei skirstydama praėjusių metų pelną, dalį pelno paliko būtent šiems darbams.</p>
<p style="text-align: justify;">Daugiau informacijos apie šį projektą skaitykite šiame puslapyje <a href="vandentiekio-ir-nuoteku-tinklu-pletra-siauliu-miesto-aukstabalio-gyvenamojo-rajono-pietrytineje-dalyje/" target="_blank">http://www.siauliuvandenys.lt/vandentiekio-ir-nuoteku-tinklu-pletra-siauliu-miesto-aukstabalio-gyvenamojo-rajono-pietrytineje-dalyje/</a> .</p>