<p style="text-align: justify;">Nuo <strong>2020 m. vasario mėnesio</strong> nuotekų valymo dumblo apdorojimo procese susidarantis taršus džiovintas dumblas (iki 8 proc. drėgnumo) yra perduodamas AB „Akmenės cementas“. Gamykla džiovinto dumblo granules degina kaip alternatyvų kurą ir šilumos energiją bei pelenus panaudoja cemento gamybai. Tokiu būdu bendradarbiaujančios įmonės kryptingai prisideda prie atsakingos aplinkosaugos ir žiedinės ekonomikos: UAB „Šiaulių vandenys“ nebekaupia taršaus džiovinto dumblo saugyklose, o AB „Akmenės cementas“, pereidama prie atsinaujinančių energijos šaltinių, mažina anglies naudojimą. UAB „Šiaulių vandenys“ yra pirmoji įmonė Lietuvoje, išsprendusi apdoroto džiovinto dumblo utilizavimo problemą.</p>
<p style="text-align: justify;"><strong>2020 m. vasario 24 d.</strong> bendrovė su UAB „SROS“ pasirašė projekto „Vandentiekio ir nuotekų tinklų plėtra Šiaulių miesto Lieporių–Šventupio gyvenamajame rajone“ rangos sutartį. Pagal šią sutartį rangovas per 18 mėn. paklos 7,2 km vandentiekio ir 5,8 km nuotekų tinklų bei įrengs vieną požeminę nuotekų perpumpavimo siurblinę. Vamzdynai plėtojami Žiemgalių, Kalniškių, Lietuvininkų, Sembos, Aisčių ir Tyravos gatvėse. Nuo naujai įrengtų vamzdynų gatvėje tiesiamos vandentiekio ir nuotekų vamzdynų atšakos iki kiekvieno sklypo ribos. Išplėtojus tinklus, centralizuotai teikiamos paslaugos taps prieinamos 98 esamiems namų ūkiams ir dar 107 namų ūkiams perspektyvoje. Projektą planuojama užbaigti 2021 m. vasaros pradžioje. Darbai kainuos beveik 1,12 mln. eurų (be PVM). UAB „Šiaulių vandenys“ parengė tinklų techninį projektą ir, Šiaulių miesto savivaldybei pritarus, darbus vykdo savomis lėšomis. Projektas įgyvendinamas vadovaujantis 2017 m. liepos 27 d. Šiaulių miesto savivaldybės tarybos patvirtintu „Šiaulių miesto vandens tiekimo ir nuotekų tvarkymo infrastruktūros plėtros specialiojo plano keitimu“.</p>
<p style="text-align: justify;"><strong>2020 m. kovo 24 d.</strong> bendrovė užbaigė projektą „Vandentiekio ir nuotekų tinklų plėtra Šiaulių miesto Aukštabalio gyvenamojo rajono pietrytinėje dalyje“. Nauji vamzdynai nutiesti Aukštabalio, Statybininkų, Baltų, Rambyno, Pikeliškės, Tauro ir Išradėjų gatvėse. Iš viso paklota 4,33 km vandentiekio ir 5,14 km nuotekų tinklų, įrengtos 3 požeminės nuotekų perpumpavimo siurblinės. Įrengiant tinklus gatvėse, nutiesti vandentiekio įvadai ir nuotekų išvadai iki kiekvieno sklypo ribos. Kokybiškos centralizuotai teikiamos paslaugos tapo prieinamos 66 esamiems namų ūkiams ir dar 70 – perspektyvoje. Darbų atlikta už 983,34 tūkst. eurų (be PVM). Projektas įgyvendintas vadovaujantis 2017 m. liepos 27 d. Šiaulių miesto savivaldybės tarybos patvirtintu „Šiaulių miesto vandens tiekimo ir nuotekų tvarkymo infrastruktūros plėtros specialiojo plano keitimu“. Šiaulių miesto savivaldybės pritarimu, UAB „Šiaulių vandenys“ darbus vykdė savomis lėšomis.</p>
<p style="text-align: justify;"><strong>2020 m. gegužės 1 d.</strong> naujai atgijo Šiaulių bulvare esantis fontanas-skulptūra „Pelikanai“. Suremontuota suirusi baseino hidroizoliacija, pakeista pasenusi fontano technologinė įranga, vamzdynai bei apšvietimo instaliacija. Po remonto fontanas trykšta dinamiškomis srovėmis, o vakare nušvinta ryškiomis spalvomis. 1978 m. pastatytas fontanas-skulptūra „Pelikanai“ yra pirmasis spalvotai nušvitęs fontanas Šiauliuose. Objekto remontas kainavo apie 19 tūkst. eurų (be PVM).</p>
<p style="text-align: justify;"><strong>2020 m. birželio 12 d.</strong> bendrovė užbaigė vandentiekio ir nuotekų tinklų rekonstrukcijos darbus pagal 2018 m. balandžio 18 d. pasirašytą rangos sutartį su „Per Aarsleff A/S“. Pagal šią sutartį Šiauliuose buvo rekonstruota 2,71 km labiausiai susidėvėjusių vandentiekio ir 7,87 km nuotekų tinklų. Atnaujinus vamzdynus, pagerėjo geriamojo vandens bei tiekimo kokybė, sumažėjo vandens nuostoliai tinkluose, gedimų skaičius, užtikrinama aplinkos švara. Rangovas darbų atliko už 3,45 mln. Eur (be PVM). Darbai įgyvendinti pagal projektą „Vandentiekio ir nuotekų tinklų rekonstravimas Šiaulių mieste“, finansuojamą Europos Sąjungos Sanglaudos fondo (50 proc.) ir UAB „Šiaulių vandenys“ lėšomis (50 proc.).</p>
<p style="text-align: justify;"><strong>2020 m. liepos 7 d.</strong> bendrovė užbaigė paviršinių nuotekų tinklų rekonstrukcijos darbus pagal 2018 m. liepos 26 d. pasirašytą sutartį su rangovu UAB „Statovita“. Pagal šią sutartį Šiauliuose buvo rekonstruota 5,28 km labiausiai susidėvėjusių paviršinių nuotekų tinklų. Atnaujinus vamzdynus, sumažėjo gedimų tinkluose, gatvių užtvindymo tikimybė, užtikrinamas aplinkos tausojimas. Rangovas darbų atliko už 1,88 mln. Eur (be PVM). Darbai įgyvendinti pagal projektą „Šiaulių miesto paviršinių nuotekų tvarkymo sistemos inventorizavimas, paviršinių nuotekų tvarkymo infrastruktūros rekonstravimas ir plėtra“, finansuojamą Europos Sąjungos Sanglaudos fondo (85 proc.) ir UAB „Šiaulių vandenys“ bei Šiaulių miesto savivaldybės lėšomis (15 proc.).</p>
<p style="text-align: justify;"><strong>2020 m. liepos 8–9 d.</strong> vyko pakartotinis sertifikavimo auditas, kurį atliko UAB „TUV Uolektis“ auditoriai. Audito tikslas – įsitikinti, kad bendrovėje įdiegtos ir į vieningą sistemą integruotos kokybės, aplinkos apsaugos, darbuotojų saugos ir sveikatos bei energijos naudojimo vadybos sistemos, atitinkančios ISO 9001:2015, ISO 14001:2015, ISO 45001:2018 bei ISO 50001:2018 tarptautinių standartų reikalavimus, tinkamai funkcionuoja ir yra prižiūrimos. Po audito UAB „Šiaulių vandenys“ sertifikatas pratęstas iki 2023 m. rugpjūčio 23 d. su išplėsta vadybos sistemų taikymo sritimi, pridedant dumblo tvarkymo veiklą. Galiojančio sertifikato taikymo sritis apima šiuos padalinius: Vandens paėmimas, gerinimas, tiekimas, nuotekų surinkimas ir valymas, dumblo tvarkymas, geriamojo vandens ir nuotekų kokybės kontrolė, vandentiekio, nuotekų tinklų ir įrenginių projektavimas ir statyba.</p>
<p style="text-align: justify;"><strong>2020 m. rugpjūčio 13 d.</strong> bendrovė su UAB „Airplus1 Lituanica“ pasirašė projekto „Kvapų šalinimo sistemos įrengimas pagrindinėje nuotekų perpumpavimo siurblinėje“ rangos sutartį. Šiuo projektu siekiama sumažinti iš siurblinės sklindančius kvapus, kurie, esant nepalankioms meteorologinėms sąlygoms, gali sukelti nepatogumų aplinkiniams gyventojams. Įrengus kvapų šalinimo sistemą, oro tarša iš šios siurblinės sumažės 2–3 kartus (bus neutralizuota iki 94 proc. sklindančių kvapų) ir nemalonūs kvapai nebepasieks gyvenamųjų teritorijų ribų. Darbai bus įgyvendinti per 12 mėn. ir kainuos 112,9 tūkst. Eur (be PVM). Liepos 17 d. bendrovė su Lietuvos Respublikos aplinkos ministerijos Aplinkos projektų valdymo agentūra pasirašė šio projekto subsidijos teikimo sutartį. Projektą iš dalies finansuoja Lietuvos aplinkos apsaugos investicijų fondas (68,7 proc.).</p>
<p style="text-align: justify;"><strong>2020 m. spalio mėnesį</strong> užbaigtas remontuoti Šiaulių vandentiekio bokšto, iškilusio į 45 metrų aukštį, fasadas. Remonto metu bokšto sienoje rastas išmūrytas istorinis paminklas – raudonų plytų kryžius, liudijantis 1940 m. įvykius. Amžininkų liudijimu, šiuo ženklu išreikštas pasipriešinimas atėjusiai naujai politinei sistemai ir prasidėjusiam puolimui prieš tikėjimą. Yra ir kita versija – taip buvo pagerbtas bokšto statyboje žuvęs darbininkas. Ilgus dešimtmečius po tinko sluoksniu slypėjęs šis unikalus istorinis ženklas, atgręžtas į Vasario 16-osios gatvę, dabar yra pilnai atidengtas, sutvarkytas ir matomas visiems. Remonto darbai kainavo apie 38,7 tūkst. eurų (be PVM).</p>
<p style="text-align: justify;">Pritarus bendrovės valdybai, nuotekų valykloje planuojama statyti 500 kilovatų galios saulės elektrinę. Bendrovė, gavusi Valstybinės energetikos reguliavimo tarybos leidimą plėtoti elektros energijos gamybos pajėgumus iš atsinaujinančių energijos išteklių, <strong>2020 m. gruodžio mėnesį</strong> pateikė paraišką Aplinkos projektų valdymo agentūrai projekto paramai gauti pagal Klimato kaitos programą. Skaičiuojama, kad nuotekų valykloje įrengus saulės elektrinę, per metus vidutiniškai būtų pagaminama apie 450–495 megavatvalandžių elektros energijos maždaug už 40–45 tūkst. eurų. Pagamintą elektrą planuojama suvartoti nuotekų valykloje. Saulės elektrinės statyba gali kainuoti iki 440 tūkst. Eur (be PVM). Pagal Klimato kaitos programą priemonės įgyvendinimui būtų skiriama iki 30 proc. tinkamų finansuoti projekto išlaidų. Preliminariais skaičiavimais, šis aplinką tausojantis sprendimas UAB „Šiaulių vandenys“ atsipirks per 8–9 metus ir ateityje leis ženkliai sutaupyti.</p>
<p style="text-align: justify;">Šiaulių miesto savivaldybei pritarus, <strong>2020 m.</strong> UAB „Šiaulių vandenys“ tęsė vandentiekio įvadų ir nuotekų šalinimo išvadų įrengimo darbus pagal pateiktus gyventojų prašymus. Įrengus vamzdynų atšakas iki 69 sklypų ribos, patenkinti 85 gyventojų prašymai. Iš viso nutiesta 966,5 m vandentiekio įvadų ir 1266,3 m nuotekų išvadų. Darbų atlikta už 296 tūkst. eurų (be PVM). UAB „Šiaulių vandenys“ darbus vykdė savomis lėšomis.</p>