<div style="text-align: justify;">Sausio mėnesį Draugystės prospekte bus rekonstruojamos vandentiekio (apie 45 m) ir nuotekų (apie 54 m) tinklų atkarpos. Šios atkarpos liko nerekonstruotos, nes nebuvo įtrauktos į UAB „Šiaulių vandenys“ nuo 2017 m. vykdomą vandentiekio ir nuotekų tinklų rekonstrukcijos projektą. Tačiau Šiaulių miesto savivaldybė, vykdanti Draugystės prospekto kapitalinio remonto projektą, siekia pilnai atnaujinti Draugystės prospekto inžinerinius tinklus. Dabar būtina rekonstruoti likusias vamzdynų atkarpas, kad vėliau, įvykus tinklų avarijai, netektų ardyti naujos gatvės dangos.</div>
<div style="text-align: justify;"> </div>
<div style="text-align: justify;">UAB „Šiaulių vandenys“ darbus vykdys savo lėšomis ūkio būdu, pasitelkusi rangovus UAB „SROS“ ir UAB „Požeminės linijos“.</div>
<div style="text-align: justify;"> </div>
<div style="text-align: justify;">Sausio 6 d. pradėta rekonstruoti 200 mm skersmens apie 54 m ilgio nuotekų vamzdyno atkarpa. Darbai bus vykdomi betranšėjiniu vamzdynų atstatymo metodu. Prie šulinių, padarius nedideles iškasas, laužant senąjį keramikinį vamzdį, bus įtraukiamas naujas 200 mm plastikinis vamzdis. Darbai užtruks iki sausio 10 d.</div>
<div style="text-align: justify;"> </div>
<div style="text-align: justify;">Apie 45 m ilgio vandentiekio vamzdyno atkarpa bus rekonstruota šiek tiek vėliau sausio mėnesį, jei bus tinkama oro temperatūra. Rekonstrukcija taip pat bus vykdoma betranšėjiniu vamzdynų atstatymo metodu.  Laužant senąjį 300 mm skersmens ketaus vamzdį, bus įtraukiamas naujas 315 mm skersmens plastikinis vamzdis. Darbų metu gali laikinai sutrikti geriamojo vandens tiekimas. Apie planuojamus darbus ir galimus vandens tiekimo sutrikimus gyventojai bus informuojami iš anksto.</div>
<div style="text-align: justify;"> </div>
<div style="text-align: justify;">Atkreipiame gyventojų dėmesį, kad dėl vykdomų darbų, iš dalies bus ribojamas transporto eismas – bus leidžiama važiuoti tik viena kelio juosta. Atsiprašome už nepatogumus.</div>