<div style="text-align: justify;">Apklausus 1574 UAB „Šiaulių vandenys“ klientus paaiškėjo, kad dauguma jų vandentiekio vandens kokybę vertina labai gerai. Taip pat gerai vertinamas aptarnaujančio personalo bei darbuotojų, pašalinusių gedimus, darbas.<br /><br /></div>
<div style="text-align: justify;">UAB „Šiaulių vandenys“ klientų apklausą atlieka kasmet - taip siekia sužinoti jų nuomonę apie teikiamų paslaugų ir aptarnavimo kokybę, gauti pasiūlymų bei pastabų dėl vykdomos veiklos.</div>
<div style="text-align: justify;"> </div>
<div style="text-align: justify;"><strong>Apklausti 1574 klientai</strong><br /><br /></div>
<div style="text-align: justify;">Duomenims rinkti buvo parengta anketa iš 8 (su papildomais – 14-os) bendrovei aktualių klausimų, kurie apima UAB „Šiaulių vandenys“ teikiamų paslaugų bei aptarnavimo kokybę. Apklausa buvo vykdoma internetu ir tiesiogiai bendraujant su respondentais Klientų aptarnavimo tarnyboje. Tyrimas truko 2018 m. vasario 8 d. – kovo 8 d.<br /><br /></div>
<div style="text-align: justify;">Apklausoje dalyvavo 1574 respondentai, t. y. 3 proc. visų bendrovės klientų*: 78 juridiniai asmenys – abonentai ir 1496 fiziniai asmenys – vartotojai. 66 proc. apklaustųjų yra moterys, didžioji dalis respondentų (49 proc.) yra 51 metų ir daugiau, 80 proc. apklausos dalyvių gyvena daugiabučių namų butuose.</div>
<div style="text-align: justify;">*tyrimo apžvalgoje visi klientai vadinami vartotojais</div>
<div style="text-align: justify;"><strong> </strong></div>
<div style="text-align: justify;"><strong>Vanduo buvo vertinamas pagal kelis kriterijus</strong><br /><br /></div>
<div style="text-align: justify;">Bendrovė nuolat investuoja į geriamojo vandens kokybės gerinimą, todėl ypač svarbu sužinoti, kaip vartotojai vertina vandentiekio vandenį. Respondentų buvo prašoma vertinti vandentiekio vandens kokybę pagal šešis kriterijus: kvapas, skonis, spalva, tinkamumas maistui gaminti, galimybė gerti tiesiai iš čiaupo, saugumas vartoti.<br /><br /></div>
<div style="text-align: justify;">Sudėjus rezultatus ir atlikus analizę, paaiškėjo, kad daugiau nei pusė apklaustųjų (58 proc.) yra tvirtai įsitikinę, jog „Šiaulių vandenų“ tiekiamas geriamasis vanduo yra kokybiškas pagal visus minėtus kriterijus, 30 proc. šiek tiek dvejoja, bet iš esmės taip pat tam pritaria, 5 proc. respondentų mano priešingai, o 7 proc. neturėjo nuomonės šiuo klausimu.<br /><br /></div>
<div style="text-align: justify;">Bendrovei ne mažiau svarbu užtikrinti patikimą vandens tiekimą į vartotojų namus, išvengti vandens tiekimo sutrikimų, tačiau dėl susidėvėjusių vandentiekio tinklų ir juose įvykstančių avarijų ne visada pavyksta to išvengti. 89 proc. respondentų pažymėjo, kad yra patenkinti vandens spaudimu namuose, tuo tarpu 8 proc. nėra tuo patenkinti. 94 proc. apklaustųjų pažymėjo, kad vanduo tiekiamas be sutrikimų, o 4 proc. teigė priešingai.</div>
<div style="text-align: justify;"><br />Tyrimo dalyvių buvo prašoma pareikšti savo nuomonę ir apie šalto vandens skaitiklių būklę. 93 proc. respondentų teigė, kad yra patenkinti jų butuose/namuose/įmonėse, organizacijose įrengtais prietaisais, 3 proc. nėra patenkinti.</div>
<div style="text-align: justify;"> </div>
<div style="text-align: justify;"><strong>Vertino nuotekų tvarkymo paslaugą<br /><br /></strong></div>
<div style="text-align: justify;">UAB „Šiaulių vandenys“ surenka nuotekas nuotekų tinklais ir valo jas nuotekų valymo įrenginiuose. Nuo šio darbo kokybės priklauso Šiaulių miesto, vandens telkinių aplinka ir ekologinė būklė. Neretai vartotojai nepastebi nuotekų tinklų sistemos sutrikimų, nes dėl jų gedimų ne visada sutrinka nuotekų tvarkymo paslauga gyventojams. Tačiau bendrovei svarbu sužinoti, ar vartotojus tenkina nuotekų tvarkymo paslauga, ar dėl to jie patiria nepatogumų. Didžioji dalis (91 proc.) respondentų teigė, jog yra patenkinti šios paslaugos kokybe, 3 proc. - nebuvo patenkinti.</div>
<div style="text-align: justify;"> </div>
<div style="text-align: justify;"><strong>Teigiamai atsiliepta apie darbuotojus, šalinančius avarijas<br /><br /></strong></div>
<div style="text-align: justify;">Dalis eksploatuojamų vandentiekio ir nuotekų tinklų yra seni ir susidėvėję. Avarinės būklės tinkluose nepavyksta išvengti avarijų. Dėl įvykusių gedimų gali pablogėti teikiamų paslaugų kokybė, todėl bendrovė didžiulį dėmesį skiria tinklų priežiūrai ir renovacijai.<br /><br /></div>
<div style="text-align: justify;">Ši problema sprendžiama kompleksiškai. Siekiant išvengti avarijų nuotakyno tinkluose, vamzdynai periodiškai yra valomi, plaunami, tiriami TV diagnostikos įranga. Vandentiekio tinklo sutrikimai operatyviai fiksuojami pasitelkus naujausias technologijas. 2017 m. buvo įdiegtas viso miesto vandentiekio tinklo hidraulinis modelis bei nutekėjimų informavimo sistema. Šios technologijos padeda kontroliuoti vandentiekio sistemą, operatyviai reaguoti įvykus gedimui ir jį šalinti, nustatyti vandens nutekėjimo zonas ir mažinti vandens netektis. Taip pat 2017 m. bendrovė pradėjo įgyvendinti vandentiekio ir nuotekų tinklų rekonstrukcijos projektą, kurio metu iki 2019 m. rugsėjo mėnesio bus rekonstruota 18,3 km vandentiekio ir 19,8 km nuotekų tinklo.<br /><br /></div>
<div style="text-align: justify;">Apklausos metu vartotojų buvo prašoma įvertinti įmonės darbuotojų, kurie šalina vandentiekio/nuotekų tinklų gedimus gatvėje, darbo kokybę.<br /><br /></div>
<div style="text-align: justify;">Didelė dalis respondentų atsiliepė teigiamai apie šių darbuotojų darbą. 63 proc. apklaustųjų teigė, kad darbuotojai greitai pašalino gedimus, 64 proc. tvirtino, kad darbuotojai gerai išmano savo darbą, 64 proc. pažymėjo, kad darbuotojai dirbo atsakingai ir pareigingai.<br /><br /></div>
<div style="text-align: justify;">Maža dalis respondentų (4 proc.) teigė, jog gedimai šalinami negreitai, kad darbuotojai neišmano savo darbo pažymėjo 3 proc. apklausos dalyvių, kad dirba neatsakingai – 3 proc. Daugiau kaip trečdalis respondentų (33 proc.) pasirinko atsakymo variantą „Nežinau“, todėl galima daryti prielaidą, jog jiems neteko matyti gatvėje įvykusių gedimų ar tiesiog nesidomėjo, kaip atliekami tokie darbai.</div>
<div style="text-align: justify;"><br /><strong>Gerai įvertintas aptarnaujančio personalo darbas<br /><br /></strong></div>
<div style="text-align: justify;">Bendrovė siekia, kad jos darbuotojai greitai ir kvalifikuotai išspręstų gyventojams iškilusias problemas bei atsakytų į rūpimus klausimus. 58 proc. apklaustųjų teigė, kad jiems teko kreiptis į bendrovės personalą. Šios dalies vartotojų prašėme įvertinti juos aptarnavusių darbuotojų darbo kokybę.<br /><br /></div>
<div style="text-align: justify;">Didžioji dalis apklaustųjų (95 proc.) mano, jog UAB „Šiaulių vandenys“ darbuotojai aptarnauja mandagiai, pagarbiai, 3 proc. įvertino neigiamai. Net 94 proc. respondentų teigė, kad bendrovės darbuotojai yra geranoriški, o 4 proc. nesutinka su šiuo teiginiu. Darbuotojai greitai sprendžia iškilusias problemas – taip pažymėjo 88 proc. apklausos dalyvių, 7 proc. pasisakė priešingai, 5 proc. neišreiškė nuomonės. 88 proc. apklaustų vartotojų tvirtino, kad bendrovės darbuotojai dirba profesionaliai, 4 proc. nesutinka su šiuo teiginiu, o likusieji 8 proc. teigė nežinantys. Bendrovės darbuotojai problemas sprendžia pažadėtu laiku, taip teigė 87 proc. apklaustųjų, 6 proc. pažymėjo priešingai, 7 proc. nežino. <br />Randa aktualios informacijos<br /><br /></div>
<div style="text-align: justify;">Bendrovė nuolat rengia ir savo interneto svetainėje www.siauliuvandenys.lt ar vietinėje žiniasklaidoje skelbia, o taip pat su sąskaitomis pateikia klientams aktualius pranešimus, pasiūlymus bei informaciją apie įmonės veiklą, teikiamas paslaugas. Gauti apklausos duomenys rodo, kad vartotojai pastebi skelbiamą informaciją, taip teigia 84 proc. respondentų. 10 proc. apklausos dalyvių pažymėjo, jog neranda tokios informacijos.</div>
<div style="text-align: justify;"> </div>
<div style="text-align: justify;"><strong>Bendrovė atsižvelgia į klientų pastabas</strong><br /><br /></div>
<div style="text-align: justify;">Apklausos metu respondentai pateikė 377 komentarus dėl paslaugų ir aptarnavimo kokybės. Daugiausiai pastabų sulaukta dėl sutarčių sudarymo tvarkos, vandens kokybės, vandens apskaitos prietaisų būklės ir tikrinimo laiko, Klientų aptarnavimo tarnybos darbo laiko, paslaugų kainos ir kt.<br /><br /></div>
<div style="text-align: justify;">Bendrovė vertina klientų nuomonę bei pateiktas pastabas ir, atsižvelgdama į jas, siekia tobulinti savo darbą.</div>