<div style="text-align: justify;">Nuo balandžio 1 d. iki birželio 1 d. bus uždaryta Vytauto gatvė nuo Draugystės pr. iki Tilžės gatvės, todėl transporto eismas šia gatvės dalimi bus negalimas. Šioje gatvės atkarpoje bus rekonstruojami vandentiekio ir nuotekų tinklai pagal projektą „Vandentiekio ir nuotekų tinklų rekonstravimas Šiaulių mieste“. Darbus vykdo rangovas AB „Panevėžio statybos trestas“.</div>
<div style="text-align: justify;"> </div>
<div style="text-align: justify;">Pasak statybos darbų vadovo Andriaus Jėčiaus, būtina pilnai uždaryti gatvę dėl didelės darbų apimties. Bus rekonstruojami magistraliniai 315 mm skersmens 560 m ilgio vandentiekio ir 250 mm skersmens 350 m ilgio nuotekų tinklai. Taip pat šioje atkarpoje bus keičiami visi vandentiekio įvadai ir nuotekų išvadai.</div>
<div style="text-align: justify;"> </div>
<div style="text-align: justify;">„Vamzdynų rekonstrukcija bus vykdoma uždaru būdu, tačiau keičiant įvadus ir išvadus bus kasamos tranšėjos. Taip pat atviru būdu bus keičiami gatvės viduryje įrengti vandentiekio ir nuotekų šuliniai. Būtent dėl iškasų visoje gatvėje darbo metu nuo 8 val. iki 18 val. pravažiavimas gatve bus negalimas, taip pat ir privažiavimas prie namų“, – sakė Andrius Jėčius.</div>
<div style="text-align: justify;"> </div>
<div style="text-align: justify;">Atkreipiame gyventojų dėmesį, kad laikinai yra pakeistas ir autobusų, važiuojančių rekonstruojama Vytauto gatvės atkarpa, maršrutai. Autobusai, atvažiuojantys nuo Šimšės mikrorajono, važiuos Draugystės pr. – Dubijos – P. Višinskio – Stoties gatvėmis. Autobusai, važiuojantys nuo pietinio rajono, važiuos Dubijos gatve ir Draugystės pr. Bus įrengtos laikinos autobusų stotelės Stoties gatvėje.</div>
<div style="text-align: justify;"> </div>
<div style="text-align: justify;">Pasak Andriaus Jėčiaus, visas automobilių srautas bus nukreipiamas Draugystės pr. –  Dubijos gatve. Informaciniai stendai apie apvažiavimo kelius bus įrengti Draugystės pr. – Vytauto g. sankryžoje ir Dubijos – Tilžės gatvių sankryžoje.</div>
<div style="text-align: justify;"> </div>
<div style="text-align: justify;">Atsiprašome už nepatogumus.</div>
<div style="text-align: justify;"> </div>
<div style="text-align: justify;"><em>AB „Panevėžio statybos trestas“ ir UAB „Šiaulių vandenys“ informacija</em></div>