<div style="text-align: justify;">Šiauliuose intensyvios liūties metu, kuri prasidėjo antradienio vakarą, gegužės 28 d., apie 21 val. ir truko apie vieną valandą, Šiaulių meteorologijos stoties duomenimis, iškrito apie 14,3 mm kritulių. Lietus nesiliovė iki gegužės 29 d. 3 val. nakties. Per 6 valandas Šiauliuose prilijo 25,4 mm kritulių. Lietuvos hidrometeorologijos tarnybos teigimu, tai pavojingas meteorologinis reiškinys.</div>
<div style="text-align: justify;"> </div>
<div style="text-align: justify;">Per šį laiką UAB „Šiaulių vandenys“ avarinė tarnyba užregistravo 1 iškvietimą dėl apsemtų gatvių, 4 dėl tvindomų namų valdų ar rūsių ir 2 dėl užsikišusių šulinėlių.</div>
<div style="text-align: justify;"> </div>
<div style="text-align: justify;">Liūties metu labiausiai buvo apsemtos teritorijos ties Vilniaus–Tilžės gatvių sankryža, Aukštabalio gatvė link Garažų g., V. Grinkevičiaus gatvė, taip pat ties Gegužių–Tilžės, Aido–Gardino, Dainų–Aido gatvių sankryžomis, Aukštosios, Architektų, K. Korsako gatvės.</div>
<div style="text-align: justify;"> </div>
<div style="text-align: justify;">Bendrovės avarinė tarnyba, reaguodama į gautus iškvietimus, o taip pat, remdamasi ilgamete patirtimi ir žinodama, kurios teritorijos labiausiai tvindomos, vyko į apsemtas gatves ir valė lietaus nubėgimo groteles, kurios buvo užsinešusios šiukšlėmis, žole, šakomis. Nuvalius groteles, palaipsniui didelis lietaus vandens kiekis nubėgo į paviršinių nuotekų tinklą.</div>
<div style="text-align: justify;"> </div>
<div style="text-align: justify;">Teritorija ties Vilniaus–Tilžės gatvių sankryža taip pat buvo apsemta dėl liūties metu sąnašomis užsinešusių lietaus nubėgimo grotelių, kurias nuvalius, vanduo nuslūgo.</div>
<div style="text-align: justify;"> </div>
<div style="text-align: justify;">Gatvės ir teritorijos patvinsta dėl nepakankamo paviršinių nuotekų tinklų pralaidumo ir žemės reljefo. Dažniausiai apsemiamos žemesnėse miesto vietose esančios gatvės. Per trumpą laiką ant kietų dangų – asfalto, šaligatvių – iškritęs itin didelis lietaus kiekis nespėja per lietaus surinkimo groteles nubėgti į paviršinių nuotekų tinklą. Lietaus vanduo nubėga į žemesnes vietas nuo didžiulio ploto, todėl kai kurios gatvės patvinsta. Taip pat dažnais atvejais su lietaus vandeniu gatve tekančios šiukšlės, lapai užkiša lietaus surinkimo groteles, šulinėlius ir taip sustabdo vandens nutekėjimą.</div>
<div style="text-align: justify;"> </div>
<div style="text-align: justify;">Paviršinių nuotekų tinklo, įrengto Šiaulių miesto gatvėse, įmonių teritorijose, apimtys (vamzdynų skersmuo) paskaičiuotos didžiausiam tikėtinam lietaus kiekiui surinkti, bet ne didelių liūčių atvejui.</div>