<div class="pjustify" style="text-align: justify;">Praėjusį šeštadienį, gegužės 20 d., nuo 19 val. iki vidurnakčio Šiauliuose vyko tarptautinio projekto „Europos muziejų naktis 2017“ renginiai, lydimi temos „Muziejai ir nepatogios istorijos: kalbėti apie tai, kas nutylima“.<br /><br /></div>
<div class="pjustify" style="text-align: justify;">Prie šios akcijos prisijungė ir UAB „Šiaulių vandenys“. Nakčiai duris atvėręs Vandentvarkos muziejus sulaukė apie 750 lankytojų. Į muziejų užsukę žmonės galėjo apžiūrėti ekspoziciją, susipažinti su įmonės istorija, miesto vandentiekio ir nuotekų sistemos raidos etapais, ūkio plėtojimu. Norintys daugiau sužinoti apie Šiaulių vandentvarkos ūkį, bendravo su darbuotojais, pasiėmė bukletų.<br /><br /></div>
<div class="pjustify" style="text-align: justify;">Į muziejų užsukančius lankytojus džiugino įspūdinga gėlių kompozicija „Versmė“, kuri buvo įrengta prie bokšto esančiame fontane. Lankytojai buvo vaišinami vandentiekio vandeniu ir saldainiais.<br /><br /></div>
<div class="pjustify" style="text-align: justify;">Muziejaus naktį duris atvėrė ir į vakarinius nemokamus renginius kvietė 13 Šiaulių muziejų. Lankytojų patogumui „Busturo“ autobusai važiavo naktiniais maršrutais.</div>