<div style="text-align: justify;">Po žiemos mieste tęsiami vandentiekio ir nuotekų tinklų rekonstravimo darbai pagal projektą „Vandentiekio ir nuotekų tinklų rekonstravimas Šiaulių mieste“.</div>
<div style="text-align: justify;"> </div>
<div style="text-align: justify;">Darbų rangovas AB „Panevėžio statybos trestas“ darbus pradeda judriausioje gatvėje miesto centre – Tilžės gatvėje ties prekybos centru „Saulės miestas“.</div>
<div style="text-align: justify;"> </div>
<div style="text-align: justify;"><strong>Iš anksto informuojame gyventojus, kad dėl nuotekų vamzdyno rekonstrukcijos darbų nuo kovo 12 d. porą savaičių iš dalies bus ribojamas eismas Tilžės gatvės atkarpoje nuo P. Cvirkos gatvės link viaduko per Dubijos gatvę.</strong></div>
<div style="text-align: justify;"> </div>
<div style="text-align: justify;">Pasak AB „Panevėžio statybos trestas“ statybos darbų vadovo Andriaus Jėčiaus, nuo viaduko bus uždaryta kelio juosta, atvažiuojantiems nuo miesto pietinio rajono, todėl bus apsunkintos transporto judėjimo sąlygos judant miesto centro link. Kitoje kelio juostoje, ties prekybos centru „Saulės miestas“, laikinai bus galimas dvipusis automobilių judėjimas, tačiau dėl didelio transporto srauto šioje gatvėje patariama rinktis apvažiavimo kelius, kad nesusidarytų transporto kamščiai.</div>
<div style="text-align: justify;"> </div>
<div style="text-align: justify;">„Šią gatvės atkarpą būtina uždaryti dėl sudėtingų darbų, – sakė A. Jėčius. – Bus rekonstruojamas magistralinis 250 m ilgio 315 mm skersmens nuotekų vamzdis, kuriuo transportuojamas didelis nuotekų kiekis. Vamzdynas įrengtas dideliame gylyje, vietomis apie 6 metrus, todėl neuždarius eismo būtų sudėtinga atlikti darbus. Dėl vykdomų darbų nuotekų tvarkymo paslauga gyventojams nesutriks, tačiau jei iškils būtinybė siurbliu perpumpuoti nuotekas, darbų vietoje gali padidėti triukšmas. Dirbant tokiomis sudėtingomis aplinkybėmis, pasitaiko ir nenumatytų situacijų, dėl kurių darbai gali užsitęsti kelias dienas ilgiau. Tačiau stengsimės darbus atlikti sklandžiai ir laiku“.</div>
<div style="text-align: justify;"> </div>
<div style="text-align: justify;"><em>AB „Panevėžio statybos trestas“ ir UAB „Šiaulių vandenys“ informacija</em></div>