<p style="text-align: justify;">UAB „Šiaulių vandenys“ nuotekų valykloje planuoja statyti 500 kilovatų galios saulės elektrinę. Iš atsinaujinančių energijos išteklių pagaminta elektra bus suvartojama nuotekų valymo procesams. Saulės energijos naudojimas bendrovei leis sutaupyti ir prisidėti prie aplinkos tausojimo. Šiam projektui pritarė ir bendrovės valdyba.</p>
<p style="text-align: justify;">Siekiant išsiaiškinti atsinaujinančių energijos išteklių (saulės energijos) panaudojimo galimybes, UAB „Šiaulių vandenys“ užsakymu buvo atlikta fotovoltinės elektrinės nuotekų valykloje projekto įgyvendinimo galimybių studiją. Analizę atliko UAB „VG Consult“. Paaiškėjo, kad nuotekų valykloje yra galimybė pastatyti 500 kilovatų galios saulės elektrinę.</p>
<p style="text-align: justify;">Remdamasi išvadomis, UAB „Šiaulių vandenys“ jau pateikė prašymą Valstybinei energetikos reguliavimo tarybai leisti plėtoti elektros energijos gamybos pajėgumus iš atsinaujinančių energijos išteklių. Gavusi leidimą, bendrovė teiks paraišką Aplinkos projektų valdymo agentūrai projekto paramai gauti pagal Klimato kaitos programą.</p>
<p style="text-align: justify;">Saulės elektrinės statyba gali kainuoti iki 440 tūkst. Eur (be PVM). Pagal Klimato kaitos programą priemonės įgyvendinimui būtų skiriama iki 30 proc. tinkamų finansuoti projekto išlaidų. Bendrovė pretenduoja gauti apie 122,4 tūkst. Eur (be PVM) subsidiją.</p>
<p style="text-align: justify;">Bendrovei „Šiaulių vandenys“ gavus gaminančio vartotojo statusą ir finansinę paramą, 500 kilovatų galios saulės elektrinę ketinama statyti Šiaulių miesto nuotekų valykloje Jurgeliškių kaime, Šiaulių rajone. Darbų pirkimo konkursą bendrovė planuoja organizuoti kitų metų I ketv. Paaiškėjus rangovui, projekto įgyvendinimas užtruktų 6–8 mėnesius.</p>
<p style="text-align: justify;">Saulės jėgainę numatoma montuoti ant grunto. Modulių plotas užimtų beveik 2,4 tūkst. kv. metrų. Tokiam modulių kiekiui įrengti bus reikalinga 6 tūkst. kv. metrų nuotekų valyklos teritorija.</p>
<p style="text-align: justify;">Skaičiuojama, kad saulės elektrinė per metus vidutiniškai pagamins apie 450–495 megavatvalandžių elektros energijos maždaug už 40–45 tūkst. eurų. Visa pagaminta elektra bus suvartojama nuotekų valykloje. Susidaręs elektros energijos perteklius būtų atiduodamas į skirstomąjį tinklą pasaugoti, o atsiradus poreikiui, susigrąžinamas.</p>
<p style="text-align: justify;">Saulės moduliai tarnaus 25 metus. Preliminariais skaičiavimais, šis aplinką tausojantis sprendimas UAB „Šiaulių vandenys“ atsipirks per 8–9 metus ir ateityje leis ženkliai sutaupyti. Naudodama atsinaujinančią saulės energiją, bendrovė prisidės prie neatsinaujinančių išteklių vartojimo ir išmetamų šiltnamio efektą sukeliančių anglies dioksido dujų kiekio mažinimo. Saulės elektrinės eksploatacijos laikotarpiu CO2 emisijų sumažėtų apie 5200 tonų.</p>