<p style="text-align: justify;"><strong>2019 m. vasario 11 d.</strong> UAB „Šiaulių vandenys“ pasirašė beveik 208 tūkst. Eur (be PVM) vertės rangos sutartį „Paviršinių nuotekų tinklų rekonstravimas Šiaulių mieste (III etapas)“ su UAB „Požeminės linijos“. Pagal šią sutartį iki <strong>gruodžio pabaigos</strong> buvo rekonstruota 0,57 km paviršinių nuotekų tinklo Šiaulių miesto S. Dariaus ir S. Girėno g. Darbai finansuoti projekto „Šiaulių miesto paviršinių nuotekų tvarkymo sistemos inventorizavimas, paviršinių nuotekų tvarkymo infrastruktūros rekonstravimas ir plėtra“ lėšomis. Šį projektą UAB „Šiaulių vandenys“ vykdo nuo 2017 m. balandžio mėnesio. Projektas finansuojamas Europos Sąjungos Sanglaudos fondo (85 proc.) ir UAB „Šiaulių vandenys“ bei Šiaulių miesto savivaldybės lėšomis (15 proc.).</p>
<p style="text-align: justify;"><strong>2019 m. birželio 6 d</strong>. Šiaulių miesto savivaldybės taryba sprendimu Nr. T-234 ir <strong>gegužės 21 d.</strong> Šiaulių rajono savivaldybės taryba sprendimu Nr. T-181 nustatė naujas UAB „Šiaulių vandenys“ geriamojo vandens tiekimo ir nuotekų tvarkymo paslaugų, paviršinių nuotekų tvarkymo paslaugų bei atsiskaitomųjų apskaitos prietaisų priežiūros ir vartotojų aptarnavimo paslaugos bazines kainas, kurias Valstybinė energetikos reguliavimo taryba suderino 2019 m. balandžio 26 d. nutarimu Nr. O3E-126. UAB „Šiaulių vandenys“ teikiamų paslaugų bazinės kainos taikomos nuo 2019 m. rugpjūčio 1 d. ir galios trejus metus, tačiau, baigiantis pirmiesiems bazinių kainų galiojimo metams, kainos bus peržiūrimos.</p>
<p style="text-align: justify;">UAB „Šiaulių vandenys“ valdyba, akcininko – Šiaulių miesto savivaldybės – pritarimu, peržiūrėjo ir optimizavo aukščiausio lygio vadovų pareigybes. Gegužės 29 d. bendrovės valdybos sprendimu buvo panaikintos Finansų direktoriaus ir Projektų direktoriaus pareigybės ir vietoje šių dviejų pareigybių įsteigta viena nauja – Plėtros direktoriaus. Pakeistoje UAB „Šiaulių vandenys“ valdymo struktūroje, kuri įsigaliojo nuo <strong>2019 m. liepos 4 d.</strong>, vietoje trijų generalinio direktoriaus pavaduotojų, liko du – Technikos direktorius ir Plėtros direktorius. Pertvarkius skyrių pavaldumą, siekiama auginti darbo našumą: operatyviau valdyti informaciją, koordinuoti veiksmus bei priimti sprendimus, racionaliau paskirstyti darbus ir juos atlikti. Struktūriniai pertvarkymai įgyvendinti atsižvelgiant į Valstybinės energetikos reguliavimo tarybos nurodymą mažinti darbo užmokesčio fondą bei darbuotojų skaičių, o taip pat ir į akcininko iškeltus lūkesčius.</p>
<p style="text-align: justify;"><strong>2019 m. rugsėjo 25 d.</strong> baigti paviršinių nuotekų tinklų rekonstrukcijos darbai pagal vieną stambiausią rangos sutartį, kurią UAB „Šiaulių vandenys“ su rangovu – jungtinės veiklos sutarties pagrindu veikiančia ūkio subjektų grupe „Per Aarsleff A/S“ (pagrindinis partneris) ir UAB „Požeminės linijos“ – pasirašė 2017 m. balandžio 11 d. Pagal šią sutartį per du metus Šiauliuose buvo rekonstruota 10,22 km labiausiai susidėvėjusių paviršinių nuotekų vamzdynų, sumontuota 454 vnt. naujų šulinių, įrengta paviršinių nuotekų valykla – naftos produktų skirtuvas. Rangovas darbų atliko už 4,56 mln. Eur (be PVM). Kiek anksčiau, <strong>2019 m. vasario 27 d.</strong> taip pat buvo užbaigti to paties projekto darbai pagal antrąją, mažesnės apimties rangos sutartį, pasirašytą 2017 m. rugsėjo 12 d. su rangovu „Per Aarsleff A/S“. Pagal šią sutartį buvo rekonstruota 2,16 km vamzdyno už 360 tūkst. eurų (be PVM). Darbai atlikti įgyvendinant projektą „Šiaulių miesto paviršinių nuotekų tvarkymo sistemos inventorizavimas, paviršinių nuotekų tvarkymo infrastruktūros rekonstravimas ir plėtra“. Projektas finansuojamas Europos Sąjungos Sanglaudos fondo (85 proc.) ir UAB „Šiaulių vandenys“ bei Šiaulių miesto savivaldybės lėšomis (15 proc.).</p>
<p style="text-align: justify;">Bendrovė nuo <strong>2019 m. spalio mėnesio</strong> elektroniniu būdu pradėjo vykdyti nereikalingo arba netinkamo naudoti turto aukcionus. Bendrovė ir VĮ Registrų centras spalio 7 d. pasirašė Elektroninių aukcionų organizavimo ir vykdymo paslaugų sutartį. Taip siekiama skaidrumo, efektyvumo ir administracinės naštos mažinimo platesniam dalyvių ratui, o taip pat patogumo aukciono organizatoriams ir dalyviams.</p>
<p style="text-align: justify;"><strong>2019 m. lapkričio mėnesį</strong> užbaigti vandentiekio ir nuotekų tinklų rekonstrukcijos darbai pagal vieną stambiausią rangos sutartį, kurią UAB „Šiaulių vandenys“ su rangovu – jungtinės veiklos sutarties pagrindu veikiančia ūkio subjektų grupe AB „Panevėžio statybos trestas“ (pagrindinis partneris) ir SIA „Monum“ – pasirašė 2017 m. balandžio 20 d. Pagal šią sutartį Šiauliuose buvo rekonstruota 18,15 km labiausiai susidėvėjusių vandentiekio ir 20 km nuotekų vamzdynų, sumontuoti 478 vnt. nauji vandentiekio ir 702 vnt. nuotekų šuliniai. Rangovas darbų atliko už 6,77 mln. Eur (be PVM). Lapkričio pradžioje rangovas perdavė UAB „Šiaulių vandenys“ atliktus darbus. Bendrovė ruošė dokumentaciją Statybų užbaigimo komisijai vertinti (statinio pripažinimo tinkamu naudoti procedūros persikėlė į 2020 m.). Darbai atlikti įgyvendinant projektą „Vandentiekio ir nuotekų tinklų rekonstravimas Šiaulių mieste“. Projektas finansuojamas Europos Sąjungos Sanglaudos fondo (50 proc.) ir UAB „Šiaulių vandenys“ lėšomis (50 proc.).</p>
<p style="text-align: justify;"><strong>2019 m. gruodžio mėnesį</strong> užbaigti vandentiekio ir nuotekų tinklų plėtros darbai Aukštabalio gyvenamojo rajono pietrytinėje dalyje pagal rangos sutartį, kurią UAB „Šiaulių vandenys“ su rangovu UAB „SROS“ pasirašė 2018 m. liepos 16 d. Pagal šią sutartį buvo paklota 4330,24 m vandentiekio ir 5143,68 m nuotekų tinklų, pastatytos 3 požeminės nuotekų perpumpavimo siurblinės. Nuo naujai įrengtų vamzdynų gatvėje nutiesti vandentiekio įvadai ir nuotekų išvadai iki sklypų ribos. Tinklai išplėtoti Aukštabalio, Statybininkų, Baltų, Rambyno, Pikeliškės, Tauro ir Išradėjų gatvėse. Nutiesus tinklus, centralizuotai teikiamos paslaugos tapo prieinamos 66 esamiems namų ūkiams, taip pat sudaryta galimybė prie naujai sukurtos infrastruktūros prisijungti dar apie 70 perspektyvinių namų ūkių. Rangovas šiuos darbus atliko už 983,34 tūkst. eurų (be PVM). Gruodžio mėnesį rangovas perdavė UAB „Šiaulių vandenys“ atliktus darbus. Bendrovė ruošė dokumentaciją Statybų užbaigimo komisijai vertinti (statinio pripažinimo tinkamu naudoti procedūros persikėlė į 2020 m.). Projektas „Vandentiekio ir nuotekų tinklų plėtra Šiaulių miesto Aukštabalio gyvenamojo rajono pietrytinėje dalyje“ įgyvendintas vadovaujantis 2017 m. liepos 27 d. Šiaulių miesto savivaldybės tarybos patvirtintu „Šiaulių miesto vandens tiekimo ir nuotekų tvarkymo infrastruktūros plėtros specialiojo plano keitimu“. UAB „Šiaulių vandenys“ projektą vykdė savomis lėšomis. Šiaulių miesto savivaldybė pritarė šioms investicijoms bei, skirstydama 2017 ir 2018 metų pelną, dalį pelno paliko būtent šiems darbams.</p>
<p style="text-align: justify;"><strong>2019 m. gruodžio 10 d.</strong> bendrovė su AB „Akmenės cementas“ pasirašė paslaugų teikimo sutartį, pagal kurią UAB „Šiaulių vandenys“ perduos deginti nuotekų valymo dumblo apdorojimo procese susidarantį džiovintą dumblą. Dumblas bus deginamas nuo 2020 metų vasario mėnesio. Per metus bendrovė planuoja perduoti apie 1500 tonų iki 8 proc. drėgnumo susidarančio džiovinto dumblo. AB „Akmenės cementas“ gamykloje džiovinto dumblo granulės bus deginamos kaip alternatyvus kuras. Cemento gamybai bus naudojama šiluma, o po degimo – ir pelenai. Taip apdoroto džiovinto dumblo problema bus išspręsta maksimaliai, nepaliekant jokių atliekų. UAB „Šiaulių vandenys“ yra pirmoji įmonė Lietuvoje išsprendusi apdoroto džiovinto dumblo utilizavimo problemą, kuri šalyje nebuvo sprendžiama nuo pat 2012 metų, kai buvo pastatyti Šiaulių dumblo apdorojimo įrenginiai.</p>