<div class="pjustify" style="text-align: justify;">UAB „Šiaulių vandenys“ geriamuoju vandeniu aprūpina Šiaulių miesto bei Šiaulių rajono Ginkūnų, Aukštelkės ir Vijolių gyvenviečių gyventojus – iš viso apie 98 tūkst. gyventojų.</div>
<div style="text-align: justify;"><strong><br />Vandens tiekimo sistemą sudaro vandenvietės, vandens tinklai ir vandens kėlimo siurblinės.</strong></div>
<div class="pjustify" style="text-align: justify;"><br />Vartotojams tiekiamas tik požeminis vanduo, kuris yra išgaunamas Birutės ir Lepšių vandenvietėse iš viršutinio devono Stipinų (D<sub>3</sub>st) svitos vandeningojo sluoksnio. Lepšių vandenvietėje požeminis vanduo slūgso 162–172 m gylyje, Birutės  – 170–194 m gylyje.</div>
<div class="pjustify" style="text-align: justify;"><br />Išgautas geriamasis vanduo pasižymi didesniu gamtinės kilmės geležies ir amonio kiekiu, todėl prieš tiekimą vanduo paruošiamas Birutės ir Lepšių vandenviečių vandens kokybės gerinimo įrenginiuose ir Rėkyvos vandens ruošykloje (filtruose sulaikomas geležies bei amonio perteklius).</div>
<div class="pjustify" style="text-align: justify;"><br />Birutės ir Lepšių vandenvietėse yra 3 švaraus vandens rezervuarai, kurių bendra talpa – 30 tūkst. kub. m, eksploatuojama 16 artezinių gręžinių (Birutės vandenvietėje – 10 gręžinių, Lepšių vandenvietėje – 6). Siekiant racionaliausiai išnaudoti turimus pajėgumus, 59 gręžiniai yra konservuoti. </div>
<div class="pjustify" style="text-align: justify;"><br />2020 m. Šiaulių miesto vandenvietėse buvo išgauta 4276,3 tūkst. kub. m geriamojo vandens, vartotojams patiekta – 4198,5 tūkst. kub. m arba 11,5 tūkst. kub. m. per parą.</div>
<div class="pjustify" style="text-align: justify;"> </div>
<div class="pjustify" style="text-align: justify;">Iš Birutės vandenvietės tiekiama apie 60 proc. Šiaulių miestui reikalingo geriamojo vandens, iš Lepšių vandenvietės – 40 proc. Daugeliui aktualu žinoti, kokios vandenvietės vandenį vartoja. Čia galima pasižiūrėti <a href="uploads/Naujienos/Objektu_zemelapis_2021-03-09.pdf" target="_blank">vandenviečių žemėlapį</a>.</div>
<div class="pjustify" style="text-align: justify;"> </div>
<div class="pjustify" style="text-align: justify;">UAB „Šiaulių vandenys“ eksploatuoja 632,6 km vandentiekio tinklų. Aukštesniems nei penkių aukštų namams vandenį papildomai pakelia prie daugiaaukščių įrengtos vandens siurblinės, mieste jų yra 27.</div>
<div class="pjustify" style="text-align: justify;"> </div>
<div class="pjustify" style="text-align: justify;">Birutės ir Lepšių vandenvietės pajėgios išgauti ir vartotojams per parą patiekti apie 22,5 tūks. kub. m kokybiškai paruošto geriamojo vandens. Šiuo metu vandenviečių pajėgumai išnaudojami 50–55 proc. Tačiau esant didesniems pajėgumams, Šiaulių miesto vandenvietėse per parą maksimaliai būtų galima išgauti apie 90 tūkst. kub. m požeminio geriamojo vandens (ištekliai patvirtinti 1998 m. sausio 13 d. Valstybinėje išteklių komisijoje). Akivaizdu, kad toks vandens išteklių kiekis bus pakankamas ateityje, augant vandens vartojimui, ir ateinančioms kartoms.</div>
<div class="pjustify" style="text-align: justify;"> </div>
<div class="pjustify" style="text-align: justify;">Bubių vandenvietė buvo uždaryta 2015 m. Atlikus bendrovės vandenviečių optimizavimo analizę, paaiškėjo, kad šią vandenvietę nenaudinga eksploatuoti nei ekonominiu, nei vandens kokybės požiūriu.</div>
<div class="pjustify" style="text-align: justify;"><br />Vandens gavybos, paruošimo ir tiekimo procesuose žmogaus darbo labai nedaug, nes įrenginių darbas yra automatizuotas ir valdomas nuotoliniu būdu iš UAB „Šiaulių vandenys“ Centrinės dispečerinės. Dispečeriai kompiuterio ekranuose stebi įrenginių darbą ir kontroliuoja technologinius procesus.</div>