<div style="text-align: justify;">Nuo liepos 1 d. naikinama vandens kolonėlė Lydos – S. Daukanto gatvių sankryžoje. Tokį sprendimą priėmė Šiaulių miesto savivaldybė, atsižvelgdama į gyventojų skundus dėl nuolatinio transporto priemonių srauto aplink įrenginį, teršiamos aplinkos bei keliamo triukšmo. Šiame gyvenamųjų namų rajone jau yra išplėtota vandentiekio tinklų sistema, todėl netikslinga toliau ją eksploatuoti.</div>
<div style="text-align: justify;"> </div>
<div style="text-align: justify;">Šiaulių miesto savivaldybei svarbu aprūpinti saugiu geriamuoju vandeniu tuos savivaldybės gyventojus, kurių gatvėse dar nenutiesti vandentiekio tinklai. Ieškant galimybių, nuspręsta įrengti vandens kolonėlę naujoje vietoje – prie Bačiūnų–Pramonės gatvių sankryžos, tiksliau, Bačiūnų gatvės kairėje pusėje, važiuojant link Rėkyvos. Kolonėle bus galima naudotis nuo liepos 1 d.</div>
<div style="text-align: justify;"> </div>
<div style="text-align: justify;">Naujai įrengta kolonėlė yra laikinas sprendimas. Ji pasitarnaus soduose įsikūrusiems gyventojams ir daliai miesto gyventojų, kol kas neturintiems centralizuoto vandentiekio.</div>
<div style="text-align: justify;"> </div>
<div style="text-align: justify;">Vadovaujantis Šiaulių miesto vandens tiekimo ir nuotekų tvarkymo infrastruktūros plėtros specialiuoju planu, šiuo metu UAB „Šiaulių vandenys“ vykdo tinklų plėtros projektą Aukštabalio gyvenamajame rajone ir ruošiasi naujam plėtros projektui – projektuoja tinklus Lieporių–Šventupio gyvenamajame rajone (Sembos, Kalniškių, Jotvingių, Žiemgalių, Bartų ir Tyravos gatvėse). Darbų pirkimo konkursą planuojama vykdyti 2019 m. antrąjį pusmetį. Tinklų plėtra soduose bus vykdoma tik po 2030 metų.</div>