<div class="pjustify" style="text-align: justify;"><em>Rugsėjo mėnesį Šiauliuose pradėti rekonstruoti vandentiekio, nuotekų ir paviršinių nuotekų tinklai. Darbai vykdomi įgyvendinant du vandentvarkos infrastruktūros projektus, kurie finansuojami pagal 2014-2020 m. Europos Sąjungos fondų investicijų veiksmų programą. Projektus vykdo UAB „Šiaulių vandenys“.<br /><br /></em></div>
<div class="pjustify" style="text-align: justify;"><strong>Darbų metu nesutriks vandens tiekimo ir nuotekų surinkimo paslaugos<br /><br /></strong></div>
<div class="pjustify" style="text-align: justify;">Projekto „Vandentiekio ir nuotekų tinklų rekonstravimas Šiaulių mieste“ statybos darbus vykdo AB „Panevėžio statybos trestas“ (pagrindinis partneris) ir SIA „Monum“.<br /><br /></div>
<div class="pjustify" style="text-align: justify;">Rangovui leidimas statybai išduotas I etapo darbams, kurie apima tinklų rekonstrukciją Aušros take, Aušros alėjoje, Varpo, Vasario 16-osios, Vilniaus, P. Višinskio ir Rūdės gatvėse.<br /><br /></div>
<div class="pjustify" style="text-align: justify;">Pasak AB „Panevėžio statybos trestas“ statybos darbų vadovo Andriaus Jėčiaus, dėl didelės projekto apimties, darbai yra suskirstyti į keturis etapus. Pirmuoju etapu siekiama rekonstruoti vamzdynus toje teritorijoje, kurioje netrukus bus vykdoma integruotosios teritorijos vystymo programa, vadinama „Urban“.<br /><br /></div>
<div class="pjustify" style="text-align: justify;">Šiuo metu rekonstruojami vandentiekio vamzdynai: keičiamos perdangos, visų šulinėlių liukai, į senus ketaus vamzdžius įtraukiami nauji 160-400 mm skersmens plastikiniai vamzdžiai. Iš viso I etape planuojama rekonstruoti 4279 m vandentiekio tinklų.<br /><br /></div>
<div class="pjustify" style="text-align: justify;">Rekonstrukcijos metu vandens tiekimas gyventojams nesutriks, nes paklojami laikini vamzdynai. Tačiau trumpalaikiai nepatogumai bus jaučiami, kai rekonstruoti tinklai bus perjungiami. Tuo metu, maždaug iki paros laiko, gyventojams bus atjungiamas vandens tiekimas. Apie planuojamus darbus gyventojai informuojami iš anksto, geriamasis vanduo atvežamas autocisterna.<br /><br /></div>
<div class="pjustify" style="text-align: justify;">„Rekonstruojant nuotekų tinklus, gyventojai taip pat nepajus nepatogumų - nuotekų sistema bus galima naudotis kaip įprastai, nebent prašysime, kad darbų metu gyventojai mažiau išleistų nuotekų“, - sakė Andrius Jėčius.<br /><br /></div>
<div class="pjustify" style="text-align: justify;">Susidėvėję keramikiniai, ketaus ir gelžbetoniniai nuotekų vamzdžiai bus pakeisti naujais 200-315 mm skersmens plastikiniais, taip pat bus atnaujinti šulinėliai. I etape planuojama rekonstruoti 3800 m nuotekų vamzdyno.<br /><br /></div>
<div class="pjustify" style="text-align: justify;">„Projekto darbai sudėtingi ne tik dėl intensyvaus eismo gatvėse, bet ir dėl didelių gylių, kurie siekia 6-7 m. Be to prieš kelis dešimtmečius pakloti vamzdynai šiandien yra per arti pastatų pamatų, tai taip pat apsunkina darbus“, - sakė A. Jėčius.<br /><br /></div>
<div class="pjustify" style="text-align: justify;">Šiuo metu vandentiekio ir nuotekų tinklai rekonstruojami:<br /><br /></div>
<table class="default" style="width: 100%;" border="0" cellspacing="0" cellpadding="2">
<tbody>
<tr>
<td valign="top"><strong>Nr.</strong></td>
<td valign="top"><strong>Adresas</strong></td>
<td valign="top"><strong>Darbų pradžia (nuo)</strong></td>
<td valign="top"><strong>Darbų pabaiga (iki)</strong></td>
<td valign="top"><strong>Gatvės dangos atstatymas (iki)</strong></td>
<td valign="top"><strong>Aplinkos atstatymas (iki)</strong></td>
</tr>
<tr class="bglight">
<td valign="top">1.</td>
<td valign="top">Aušros takas nuo Aušros tk. 5 iki S. Šalkauskio g. 5, Ežero g. nuo Aušros tk. iki S. Šalkauskio g. ir nuo Ežero g. iki „Šaulio“ a.</td>
<td valign="top">2017-09-13</td>
<td valign="top">2017-10-30</td>
<td valign="top">Ežero g. nuo Aušros tk. iki S. Šalkauskio g. laikina danga frezuotas asfaltas - 2017-10-11, asfalto danga - 2018-05-15</td>
<td valign="top">Aplinka 2017-10-30, su žolės atsėjimu 2018-04-30</td>
</tr>
<tr class="bgdark">
<td valign="top">2.</td>
<td valign="top">P. Višinskio g. nuo Vytauto g. iki Dubijos g.</td>
<td valign="top">2017-09-21</td>
<td valign="top">2017-11-30</td>
<td valign="top">Laikina danga (frezuotas asfaltas) - 2017-11-30, asfalto danga - 2018-05-15</td>
<td valign="top">2018-05-15</td>
</tr>
<tr class="bglight">
<td valign="top">3.</td>
<td valign="top">Vilniaus g. nuo Rūdės g. iki Draugystės pr.</td>
<td valign="top">2017-10-12</td>
<td valign="top">2017-11-30</td>
<td valign="top">Laikina danga (skalda) - 2017-11-30, trinkelių danga - 2018-05-15</td>
<td valign="top">2018-05-15</td>
</tr>
<tr class="bgdark">
<td valign="top">4.</td>
<td valign="top">Varpo g. nuo Vytauto g. iki Aušros al.</td>
<td valign="top">2017-10-16</td>
<td valign="top">2018-02-16</td>
<td valign="top">Laikina danga (frezuotas asfaltas) - 2018-02-16, asfalto danga - 2018-05-15</td>
<td valign="top">2018-05-15</td>
</tr>
</tbody>
</table>
<p style="text-align: justify;"><strong>Paviršinėms nuotekoms valyti statomas specialus įrenginys</strong></p>
<div class="pjustify" style="text-align: justify;">Projekto „Šiaulių miesto paviršinių nuotekų tvarkymo sistemos inventorizavimas, paviršinių nuotekų tvarkymo infrastruktūros rekonstravimas ir plėtra“ darbus vykdo „Per Aarsleff A/S“ (pagrindinis partneris) ir UAB „Požeminės linijos“.<br /><br /></div>
<div class="pjustify" style="text-align: justify;">Projekto darbai suskirstyti į penkis etapus. Rangovas gavo statybos leidimus I ir II etapo darbams. Šiuo metu paviršinių (lietaus) nuotekų vamzdynai rekonstruojami Vytauto, Ežero, Vilniaus, Aušros alėjoje ir Tilžės gatvėse.<br /><br /></div>
<div class="pjustify" style="text-align: justify;">Pasak „Per Aarsleff A/S“ projekto administratorės Rūtos Kurlinkienės, pirmiausia atliekami paruošiamieji darbai: demontuojami seni šuliniai ir sumontuojami nauji gelžbetoniniai, atliekama konstrukcijų hidroizoliacija, įrengiami nauji ketiniai šulinių liukai su dangčiais. Vietoj esamų gelžbetoninių lietaus surinkimo šulinėlių bus įrengti 315 mm skersmens plastikiniai su ketaus vandens nubėgimo grotelėmis.<br /><br /></div>
<div class="pjustify" style="text-align: justify;">Rangovas planuoja rekonstruoti vamzdynus keliais metodais. Kaip sakė R. Kurlinkienė, metodo pasirinkimą lemia vamzdynų būklė ir jų skersmuo. Siekiant minimaliai sumažinti senojo vamzdžio skersmenį ir tuo pačiu atstatyti mechaninį vamzdžio atsparumą, didžioji dalis vamzdynų bus rekonstruota betranšėjiniu metodu - į esamą seną vamzdyną įtraukiant sintetinio pluošto „rankovę“, iš kurios bus suformuotas naujas vamzdis esamo vamzdžio viduje.<br /><br /></div>
<div class="pjustify" style="text-align: justify;">Vykdant pirmųjų dviejų etapų darbus iš viso bus rekonstruota 2215 m paviršinių nuotekų tinklų, atnaujinti vamzdynai bus 200-600 mm skersmens.<br /><br /></div>
<div class="pjustify" style="text-align: justify;">Šiuo metu Vilniaus gatvėje prie Prūdėlio įrengiamas naftos produktų skirtuvas su smėlio ir purvo nusodintuvu. Pasak projekto administratorės R. Kurlinkienės, beveik 20 kub. metrų įrenginys surinks paviršines nuotekas nuo beveik 21 ha ploto baseino ir išvalys į vandenį papuolusius smėlio, purvo ir naftos produktus. Išvalytas vanduo bus išleidžiamas į atvirus vandens telkinius.<br /><br /></div>
<div class="pjustify" style="text-align: justify;">Šiuo metu paviršinių nuotekų tinklai rekonstruojami:<br /><br /></div>
<table class="default" style="width: 100%;" border="0" cellspacing="0" cellpadding="2">
<tbody>
<tr>
<td valign="top"><strong>Nr.</strong></td>
<td valign="top"><strong>Adresas</strong></td>
<td valign="top"><strong>Darbų pradžia (nuo)</strong></td>
<td valign="top"><strong>Darbų pabaiga (iki)</strong></td>
<td valign="top"><strong>Gatvės dangos atstatymas (iki)</strong></td>
<td valign="top"><strong>Aplinkos atstatymas (iki)</strong></td>
</tr>
<tr class="bglight">
<td valign="top">1.</td>
<td valign="top">Vilniaus g. nuo Ežero g. iki Vilniaus g. 26</td>
<td valign="top">2017-09-15</td>
<td valign="top">2017-12-15</td>
<td valign="top">Laikina danga (skalda) - 2017-12-15, asfalto danga - 2018-04-15</td>
<td valign="top">2018-04-15</td>
</tr>
<tr class="bgdark">
<td valign="top">2.</td>
<td valign="top">Ežero g. nuo Vytauto g. iki Vilniaus g.</td>
<td valign="top">2017-09-15</td>
<td valign="top">2017-11-30</td>
<td valign="top">Laikina danga (skalda) - 2017-11-30, asfalto danga - 2018-04-15</td>
<td valign="top">2018-04-15</td>
</tr>
<tr class="bglight">
<td valign="top">3.</td>
<td valign="top">Vytauto g. nuo Ežero g. iki Vytauto g. 43</td>
<td valign="top">2017-09-15</td>
<td valign="top">2017-11-30</td>
<td valign="top">Laikina danga (skalda) 2017-11-30, asfalto danga - 2018-04-15</td>
<td valign="top">2018-04-15</td>
</tr>
<tr class="bgdark">
<td valign="top">4.</td>
<td valign="top">Aušros al. nuo Dvaro g. iki Aušros al. 27</td>
<td valign="top">2017-10-16</td>
<td valign="top">2017-11-30</td>
<td valign="top">Laikina danga (skalda) - 2017-11-30, asfalto danga - 2018-04-15</td>
<td valign="top">2018-04-15</td>
</tr>
<tr class="bglight">
<td valign="top">5.</td>
<td valign="top">Tilžės g. nuo Vilniaus g. iki Tilžės g. 166</td>
<td valign="top">2017-10-16</td>
<td valign="top">2017-11-30</td>
<td valign="top">Laikina danga (skalda) 2017-11-30, asfalto danga - 2018-04-15</td>
<td valign="top">2018-04-15</td>
</tr>
<tr class="bgdark">
<td valign="top">6.</td>
<td valign="top">Vilniaus g. nuo Tilžės g. iki Vasario 16-osios g.</td>
<td valign="top">2017-11-02</td>
<td valign="top">2017-12-22</td>
<td valign="top">Laikina danga (skalda) - 2017-12-22, trinkelių danga - 2018-04-15</td>
<td valign="top">2018-04-15</td>
</tr>
</tbody>
</table>
<div class="pjustify" style="text-align: justify;"><br />Informacija apie abiejų projektų darbus pateikiama ir nuolat atnaujinama UAB „Šiaulių vandenys“ interneto svetainės skiltyje „Paros informacija“ adresu <a href="http://www.siauliuvandenys.lt/node_6706" target="_self">http://www.siauliuvandenys.lt/node_6706</a> . Išsamios informacijos apie projektus galima rasti adresu <a href="http://www.siauliuvandenys.lt/Projektai/Vandentiekio-ir-nuoteku-tinklu-rekonstravimas" target="_self">http://www.siauliuvandenys.lt/Projektai/Vandentiekio-ir-nuoteku-tinklu-rekonstravimas</a> ir <a href="http://www.siauliuvandenys.lt/Projektai/Pavirsiniu-nuoteku-tvarkymo-sistemos-projektas" target="_self">http://www.siauliuvandenys.lt/Projektai/Pavirsiniu-nuoteku-tvarkymo-sistemos-projektas</a> .</div>
<div style="text-align: justify;"> </div>
<div style="text-align: justify;"><strong>Darbų metu tikisi gyventojų supratingumo<br /><br /></strong></div>
<div class="pjustify" style="text-align: justify;">Tinklų rekonstrukcija vykdoma uždaru būdu, neardant gatvės ar šaligatvio dangos, tačiau iškasų gatvėse nepavyks išvengti dėl ko laikinai bus ribojamas arba nukreipiamas eismas. UAB „Šiaulių vandenys“ atsiprašo gyventojų už nepatogumus ir tikisi supratingumo.<br /><br /></div>
<div class="pjustify" style="text-align: justify;">Siekiama dirbti kaip įmanoma sparčiau ir atsakingai, kad gyventojai kuo greičiau galėtų naudotis atnaujinta infrastruktūra. Todėl, jei bus tinkamos oro sąlygos, abu rangovai planuoja dirbti ir žiemą. Bendrovė užtikrina, kad visi suplanuoti darbai bus padaryti tik ne visose gatvėse iš karto. Abiejų projektų darbus planuojama užbaigti 2019 m. pavasarį.</div>